Aiaraldea - Nirea Itsaslurra\nHasieraEzagutu gure lurraldeaEskualdeen lurraldeaEskualdeakAiaraldea\nAiaraldea Arabako Herrialde Historikoko eskualde bat da, eta Bizkaiarekin muga egiten du Enkarterri inguruan (I/M) eta Gorbeia inguruan (I/E), baita Arabarekin ere Gorbeia Inguruak eskualdean. Burgosko probintziarekin ere egiten du muga H/M aldean (Burgosko Goi Haranak), eta halaber, arestian aipatutako Bizkaiko Arratia-Nerbioi eskualdean aurkitzen den Urduñako udalerriarekin.\nAiaraldeak 332 km2-ko hedadura du, eta horrek esan nahi du Arabako Herrialde Historikoaren % 11 dela. 33.742 biztanle ditu, 5 udalerritan banatuak, eta Arabako biztanleria osoaren % 12 dira. Udalerri horiek ondoko hauek dira: Amurrio, Artziniega, Aiara, Laudio eta Okondo.\n"Natura aberatsekoa eta edertasun paregabekoa", horrela defini dezakegu Aiara eta Goi Nerbioi Haraneko natura; toki pribilegiatua da aire libreko era guztietako kiroletan aritzeko eta natura-balio aparta duten paraje zoragarriak ezagutzeko. Gainera, beste hainbat aukera ere topatuko dituzu bertan abenturako jarduerak egiteko, gure gastronomia dastatzeko edo udalerriak bisitatzearekin batera bertako jendea ezagutzeko.\nAiaraldean gastronomia eta artisautzaren tradizioa oso aberatsa da, bai bertako lehengaien kalitateagatik eta bai horiek erabiliz prestatutako produktuengatik ere.\nEskualde honetako produkturik berezi eta garrantzitsuenetako bat txakolina da. Euskadin ohikoa den ardo zuri mota bat da, izan ere, txakolina egiteko lur aproposak topatzen baititugu Aiaraldean. Arabako Txakolina / Txakoli de Álava Jatorri Deiturak, baita horren Kontseilu Arauemaileak ere, Amurrion dute egoitza nagusia. Eskualde honetan, gainera, Bizkaiko Txakolina Jatorri Deitura duen ardo zuria topatzen dugu Urduñako hirian.\nAzpimarratu behar da Txakolin Ozpina egin eta merkaturatzen dela eskualde honetan, eta ongarri apartatzat jotzen dela gastronomiako hainbat eta hainbat errezeta prestatzeko.\nEskualde honetako beste produktu aipagarri bat gazta dugu; izan ere, Idiazabal jatorri-deitura duen gaztaren zenbait ekoizle ditugu bertan. Artisau modura egindako gazta hau latxa ardiaren esnearekin egiten da eta ez du inolako gehigarririk.\nHorrez gain, eskualdeko beste zenbait produktu tipiko nabarmentzen dira, hala nola: eztia, etxeko ogia, txorizoak, odolkiak eta abar... beren kalitateagatik fama handikoak, tradiziozko erara eta artisau moduan prestatuak. Eskualdean astero egin ohi diren azoka desberdinetan produktu horiek guztiak dastatzeko eta erosteko aukera dago.\nAzkenik, aipatu behar dugu sekulako bultzada eman zaiela nekazaritza eta abeltzaintza ekologikoko produktuei: marmeladak, karakolak, frutak, haragia, gazta, barazkiak... Hala, produktu ekologikoek erakusleiho eder bat topatzen dute hilaren lehen larunbatean Urduñako Foru Plazan egin ohi den azokan.\nEskualde honetan lan egiten duen Landa Garapenerako Elkartearen izena ZABAIA da, eta mapa honen gainean sakatuz informazio guztia topa dezakezu.\nAiaratur webgunean ere ibilbideak eta esperientziak eta aisialdiko jarduerak aurkituko dituzu.\nPertsona ekintzaileek eta enpresek merkatuan besteetatik bereizteko aukera emango dieten produktu edo zerbitzu berritzai\nAmurrioko Udalak eta Amurrio Bidean elkarteak, Arriolako Mikologia Elkartearekin lankidetzan, hainbat jarduera antolatu\nArabako Txakolina pertenece a la Denominación de Origen “Arabako Txakolina – Txakoli de Álava”, la cual se circu\nRecorriendo pueblos, valles y montañas la Bodega familiar se sitúa entre el Gorbeia y la Sierra Salbada, estando abraz\nPerez de Arriba, Jose Maria (delika2)\nCampo Arana, Alberto\nSoy Alberto, agricultor de verduras y hortalizas. Mi huerta familiar se encuentra en la comarca de Aiara, en Amurrio.\nCicero Serrano, Julen\nJorge Zubiaga Orive\nBodega perteneciente a la Denominación Arabako Txakolina, situada en la población de Okondo. La Bodega se encuentra ba\nIÑAKI CALLEJA PINEDO\nIÑAKI CALLEJA PINEDO, produktu egiaztatua . Euskal Baserri. Kokapena: OKONDO, ARABA\nMª Luisa Reigadas Pinedo\nKalitatezko haragia. Animaliak mimoz zaintzen ditugu.\nIdeia duela 25 bat urte jaio zen, urak mugitu errota batean garia irintzen hasi ginenean. Gero, urte batzuk beranduago a\nLos primeros escritos hallados muestran que ya en el año 964, la producción de txakoli en Laudio era práctica común\nSomos una pequeña bodega situada en el alto Gárate, en el mismo Laudio - Llodio. Nos presentamos con nuestros dos prod\nGehiago kategoria honetan: « Arabako Mendialdea


Euskal Birusa elkartea - Topagunea\nErdikokale 2, 1.\nEuskal Birusa kultur elkartea 1990 urtean sortu zen Ermuan, herriko zenbait euskaltzaleren ekimenez. Hasieratik elkartearen helburua euskararen erabilera sustatzea izan da, eta horretarako, erdaldun elebakarrak gehiengoa diren errealitatean sakabanatuta bizi den euskal hiztun komunitate esanguratsua trinkotzea bilatu du . Euskaldunei euskaraz bizitzeko aukerak areagotuko dizkien trinkotze hori, une eta gune egokiak eskainiz sustatu du elkarteak, Ermuan ere, euskaraz bizitzea, aukera eta gozamen iturri dela erakutsiz. Helburu eta estrategia horiek kontuan izanik, Euskal Birusak, urte hauetan guztietan zenbait ekimen burutu du, horietako asko bere kabuz eta herriko beste eragilerekin elkarlanean gainontzekoak.\nGAUR egun aurrera eramaten ditugun ekimenen artean honako hauek daude:\n1) Hartza eguna (elkarlanean)\n2) San juan sua (elkarlanean)\n3) Santixauetako sentsibilizazio kanpaina. Gure Txikurixa, txosna, zabalik jai egunetan.\n4) Santixauetako ekitaldi kulturalak\n5) Berbetan jardunaldiak (elkarlana)\n6) Berbalagun egitasmoa (elkarlana)\n7) Berbatruk merkatariei zuzendutako egitasmoa.\n10)Ermuan bagara, Ermuko euskaltzaleen sarearen parte gara.\nDena den, gure ekintzarik arrakastatsuenak beste bi hauek izan daitezke:\nSAN MARTIN AZOKA eta berarekin batera antolatzen dugun San Martin kulturala.\nDROGETENITTURRI Ermua eta Mallabiko herri aldizkaria\nLehenengoa urtean zehar antolatzen dugun ekintzarik ikusgarriena den bitartean, herri osoak edo gehienak hartzen baitu parte jai-egun arrakastatsu horretan, bestalde aldizkaria gure ekimenik iraunkorrena da, urte osoan zehar gure etxe eta kaleetan topa dezakegulako.\nBi ekimenok lotuta daude, aldizkaria (gaur egun ezagutzen dugun moduan) 1993ko San Martin Azokarekin batera hasi ginelako argitaratzen, Ermua eta Mallabiko herritarrei gure inguruko informazioa eskaintzeko -eta batez ere euskaraz eskaintzeko- helburuarekin. Jakingo duzuenez, hilabetekaria da eta pare bat datu ematearren zera esan dezakegu, gaur egun 1.750 ale banatzen ditugula bi herri hauetan (100 inguru kanpora joaten badira ere), irakurleak 4.000-5.000 inguru izan daitezkeela, eta 24 orrialdetan zehar hainbat interesgune edo sekzio jorratzen saiatzen garela: inkestak, entrebistak, kirolak… eta hau guztia 10 bat pertsonek osatutako erredakzio-taldeak daramagula aurrera, gure inguruko hainbat laguntzailerekin batera\nAipatutako ekintzak aurrera eraman ahal izateko, orain arte talde moduan funtzionatu dugu, dozena bat pertsonek osatutako talde moduan alegia, eta ekintzen emaitzak orokorrean ikusita, nahiko ondo funtzionatu dugula esan genezake, ekintzok aurrera ateratzeko gai izan gara-eta. Hori bai, zenbaitetan, San Martin Azokan adibidez, egin beharreko lana oso handia denez kanpoko laguntza ere eskatu behar izaten dugu, guk bakarrik ezingo genukeelako aurrera eraman.\nSorrera: 1990 urtea\nBazkide kopurua: 280 bazkide\nHelbidea: Elexoste – Erdikokale 2, 1. 48260 Ermua\nTelefonoa: 943 17 93 50\n(Drogetenitturri aldizkaria) drogeten@gmail.com\nEta Facebookea ere aurkituko gaituzu.


Gatza - Irati Jimenez - 111 Akademia\nOzeanoetan dago ugari baina baita geure negarrean ere. Deabruaren kontra balio omen du eta nerbio bulkadak transmititzeko ere bai. Himalayatik datorrena gutizia bihurtu da baina ez da batere merkea. Bere ustiapenak paisaia ezin ederragoak utzi dizkigu Euskal Herrian eta kontserbatzaile gisa izan duen garrantziak munduaren historia aldatu du. Antzina, erromatar soldaduen soldata ordaintzeko erabiltzen zuten eta egun, edozein sukaldetan aurkitu dezakegu arroka, altxor eta kontserbatzaile miragarri hau: gatza.\n2017/01/19 9:50 am\nEtxean badut liburu bat gaztelaniara itzulia, gatzari buruzkoa. Egileak Euskal Herriaren historia ere badu ingelesez idatzia. Gatzaren horretan, azalean, jarri zuen esaldia ere aipatzen du Irati Jimenezek gatzari eskainitako honetan, alegia gatza dela jaten den harri bakarra. Esaldi horretaz gain, harriaren inguruko hainbat kontu ere aipatzen ditu, gastronomikoak. medikuntza alorrekoak, geologiaren edo ekonomiaren ingurukoak… Adibidez, hauxe, erderazko salario hitzean gatza dagoela. Beraz, garai batean gatzak garrantzi handia zuen.\nHori batetik. Bestetik esan Irati Jimenezen liburu honek testu laburrak dituela, eta aukera ematen diola gainera irakurleari nahi duen orritik hasteko irakurtzen, eta jauzi egiteko testu batetik bestera nahieran. Irakurtzeko modu hori gaur egun asko erabiltzen da interneten, testu batetik bestera jauzi eginez hipertestuaren bidez, erleak lorez lore bezala, baina erleek ez bezala irakurleak arriskua du, nire uste apalean, liburua hasi bai baina ez bukatzekoa. Testu laburrak pilulen antzekoak dira, agian irensten errazak, baina nork bukatuko ditu guztiak?


Kristau Eskolak berriro eten du Gizarte Ekimeneko ikastetxeetako lan hitzarmenaren negoziazioa | LAB SINDIKATUA\nIrakaskuntza Gizarte ekimeneko ikastetxeak Kristau Eskolak berriro eten du Gizarte Ekimeneko ikastetxeetako lan hitzarmenaren negoziazioa\nLABek mobilizazioa egin du Donostian, Kristau Eskolak berriro eten duelako EAEko Gizarte Ekimeneko ikastetxeetako lan hitzarmenaren negoziazioa.\nGizarte Ekimeneko langileok 29 greba egun egin ostean eta ELA, Steilas eta CCOO azaroan grebak bertan behera uzteko akordioa sinatu ostean, 2019ko azarotik mahai negoziatzaile bat baino gehiago izan ditugu. Mahai horietan, negoziazio prozesuan zehar gertatu den bezala , patronalen jarrera oso itxia izan da eta negoziaziorako aukerarik ez dizkigute eman.\nAzkenengo mahai negoziatzaileak horren adibide garbiena izan dira. Lanbide Heziketa eta birkokapenaren inguruko mahaietara Patronalak esku hutsik etorri dira eta ardura Jaurlaritzarengan jarri dute eurena gainetik kendu nahian.\nGainera, patronalek aldebakarrez eta beste data proposamenik gabe, adostuta genituen mahai negoziatzaile guztiak bertan behera utzi zituzten. Negoziazio guztia bertan behera uzteko erabili duten aitzakiak, gure ustez ez du justifikatzen negoziazio prozesu osoa etenda uztea, oso pisu gutxiko argudioak direlako, eta horrela adierazi genien.\nLAB sindikatuak testuinguru honetan mobilizazioaren beharra ikusten du, badelako garaia behingoagatik patronalek beraien hitza bete eta benetako negoziazioei eta egutegi adostuari heltzeko zintzotasunez. Ildo honetan, negoziazio mahaian dauden beste sindikatuei mobilizazioarekin bat egiteko deia egin diegu baina momentuz ez dugu erantzunik jaso.\nHori horrela izanik, eta langileen aurrean arduraz jokatzea dagokigulako, hurrengo otsailaren 24an goizeko 11:30ean Kristau Eskolaren egoitza nagusiaren aurrean (Santesteban musikaria kalea, Donostia) negoziazioa eta lan hitzarmenaren beharra aldarrikatzeko mobilizazio bat egingo dugu.


Gure jarduerak - ALSA\nALSAk nazioan dagoen autobus bidezko zerbitzu erregular sare osoena kudeatzen du eta penintsulako autonomia erkidego ia guztiak lotzen ditu euren artean. Ordutegi zabala eskaintzen du eta kalitate anitzeko zerbitzuak eskaintzen ditu, besteak beste, Estandarra, Supra eta Premium.\nEuropan, Europa barneko konexio sare zabal batean mugitzen da eta horretarako, Espainia, Europar Batasuneko herrialde gehienekin eta Ipar Afrikarekin lotzen dituen nazioarteko 65 baimenen ustiapena erabiltzen ditu. Gainera Portugal, Frantzia, Belgika, Suitza eta Alemanian bertan dago eta Eurolines-en kide da.\nALSAk garraio nazionala eta nazioartekoa ulertzeko behar dituen ezaugarriak:\nAutokar ontzidi modernoa etengabean berrikuntza prozesuan.\nTeknologia berrien berehalako ezarpena bidaiariaren zerbitzura.\nKalitate handiko zerbitzuen ematea.\nNazioko zerbitzuen mapa Nazioarteko zerbitzuen mapa\nALSAren konpromisoa bere bezeroen mugikortasun beharrekin, erkidego eta eskualdeko autobus garraio zerbitzuen kudeaketara zabaltzen da, nor bere jardueraren jatorria baita.\nALSAren eskualdeko zerbitzuen sareak, honako autonomia erkidegoetan zabaltzen diren hiri arteko zerbitzuen emakida anitzak biltzen ditu: Asturias, Kantabria, Euskal Herria, Gaztela eta Leon, Errioxa, Madril, Gaztela-Mantxa, Katalunia, Aragoi, Nafarroa, Valentziako Erkidegoa, Murtzia eta Andaluzia.\nZerbitzu hauetariko asko biztanleria dentsitate baxua eta sarrera zaila daukaten nekazaritza ingurunetan ematen dira. Zerbitzu publiko honek, beraz, bermatzen du kalitatezko garraio eta mugikortasun bat emango zaiela herritar guztiei, edozein izanik beren bizilekua.\nGainera, ALSAk jarduera nabarmen bat garatzen du bai lan garraioan, bai eta eskola garraioa ere.\nHalaber, metropolietako eremuen sendotze eta hazkundearen aurrean, garraioaren eskualdeko partzuergoaren garapenean parte hartzen du –entitate erregulatzaileen arabera- eta eremu hauetan sortzen diren mugikortasun arazoei erantzuna ematen die.\nAndaluziako eskualdekoen mapa Asturiasko eskualdekoen mapa Kantabriako eskualdekoen mapa Gaztela eta Leoneko eskualdekoen mapa Valentzia eta Murtziako eskualdekoen mapa Euskal Herria eta Errioxako eskualdekoen mapa\nMetropoliko hiri garraioa\nALSA autobuseko operatzaile pribatu handiena da Espainiako hiri eremuan.\nHiriko eta aldiriko garraioaren sistemen diseinuan espezializatua dago eta guztira 20 sare kudeatzen ditu hainbat hirietan eta espainiar metropoli eremuetan, Marokoko hiru herri desberdinez gain, Marrakech, Agadir eta Tanger (Maroko).\nHirietako bizitza-era berriek eta dauzkagun mugikortasun behar berriek, kalitatezko garraio eraginkor bat eskatzen digute, gure hirietako pilaketak konpontzeko eta denentzako leku bizigarriagoetan bihurtzeko.\nALSAk neurrirako konponbidek eskaintzen ditu tokiko entitateentzat, honako ezaugarriak azpimarratuz:\nBerrikuntza teknologikoak (SAE, kontakturik gabeko ordainketa sistemak).\nGarraio publikora erabilerraztasuna.\nHiri garraioa ulertzeko era honek konponbideak eskaintzen ditu hirientzat eta onurak hiritarren bizi kalitatearentzat.\nGainera ALSAk honako hiri hauetako autobus turistikoak kudeatzen ditu: Madril, Toledo, Donostia, Bartzelona eta Marrackech.\nHiriko zerbitzuen mapa\nGarraio diskrezional eta turistikoa\nALSA espezialista da zerbitzu diskrezionalak ematerako orduan (autobusen alokairua) eta ekitaldi handietarako garraioen zerbitzuan.\nGidaridun luxuzko autoen alokairu zerbitzu bat ere dauka eta autobus turistiko panoramikoak kudeatzen ditu Espainiako hainbat hirietan.\nTren eremuan, ALSA Rail-en bidez, hasiberriko jarduera bat garatzen dago honako alderdi anitzetan: tren sistemen ustiapena, tranbia eta metro arinen proiektuen diseinuan, metro konbentzional eta automatikoak, eta hiri-inguruko trenak eta aldizkakoak.\nOperatzaile moduan Pinar de Chamartin-Sanchinarro-Las Tablas (ML1) Metro Arinaren kudeaketan parte hartzen du, Madrilgo Metro sarearen barnean, eta Madrilgo iparraldeko hirigintza garapen hau Madrilgo Metro sarearekin elkartzen du.\nFulnesko Funikularra ere kudeatzen du, Picos de Europako (Asturias) Parke Nazionalera sartu ahal izateko Ingurumenarekin adeitsua den garraio sistema bat eratuz.


"Gai unibertsalak lantzen ditut antzezlanean, oroitzapen pertsonaletatik abiatuta" - Laudio - Aiaraldea.eus\n"Gai unibertsalak lantzen ditut antzezlanean, oroitzapen pertsonaletatik abiatuta"\nTxabi Alvarado Bañares 2021-11-16 18:32\n"Antzerkia eta txokolatea" zikloko bigarren emanaldia taularatuko da igande honetan, azaroak 21, Faktorian. Jon Ander Urresti antzezlea igoko da oholtzara, Tribiz baserri galdue obra taularatzeko. Bere familiaren baserriaren oroitzapenetatik tiraka sortu du obra. Sarrerak salgai daude Faktoria.eus atarian.\nZure familiaren baserriaren oroitzapenetatik tiraka sortu duzu obra. Zer aurkituko du ikusleak bertan?\nNik uste dut artiston lana dela jakitea ze tekla jo, tekla horrek beste tekla batzuk jotzeko gero. Ez nuke nahi jendeak pentsatzea nire familiari omenaldi soil bat dela Faktorian taularatuko dudana. Hein batean bada, baina ez nuke nahi jendea horrekin geratzea soilik.\nJo ditut nire familiaren teklak, nire oroitzapenen teklak, hain zuzen ere ikusleen teklak jotzeko asmoz.\nZer nolako harrera izan du antzezlanak orain arte?\nOrain arte hamar bat aldiz plazaratu dut obra, eta hau bukatzerakoan asko izan dira nigana gerturatu direnak eurak ere identifikatuta sentitu direla esanaz: “nik ere badut baserri bat”, “nik ere ikusi dut nire amama hori egiten”, “nire aitonak ere berba egiten zigun horri buruz”... Gauza unibertsalez hitz egiteko modu bakarra norberak bere gauzez hitz egitea da. Askotan zuzenean hasten bazara gauza unibertsalei buruz hitz egiten, ziurrenik errazago agertuko da zure egoa alderantziz baino. Normalean zugana datorrena gauza onak esaten dator, inor ez da zugana hurbiltzen “zelako mierda egin duzun” esateko. Zentzu horretan esan dezaket jendeak oso harrera ona egin diola antzezlanari. Ikusleak antzerkiak duen tempo lasaia eta toke umoretsuak baloratzen ditu, antzerki dokumental batek derrigorrean eduki behar dituenak.\nNola taularatu duzue baserri mundua antzezlanean?\nBaserri inguru batean garatzen den antzezlan bat izanik, erabaki genuen akzioari denbora bat ematea, ikusi ahal izatea. Uste dugulako baserrian badagoela denbora hori, gauzak ikusteko denbora hori. Akzioak luzeak dira eta ikusleak lehenengo unetik barneratzen du hori. Matxalen De Pedero eta Igor de la Cuadrak arduratu dira gauzei denbora bat emateaz, mimoa jartzeaz eta guztiari maitasuna emateaz. Ikusleak asko eskertzen du hori, badakitelako kariñoarekin egindako obra bat dela gurea. Horrek asko laguntzen du jendea nahi duen maite dituen oroitzapen horiekin konektatzen.\nAntzerki dokumental gisa definitu duzu zure lana. Hori da obraren generoa?\nEz da horrenbeste forma bat, ez da antzerki dokumental forma bat. Performatiboa eta “cabareteskoa” izan daiteke ere. Bakoitzak hartu eta bere egiten duen kontzeptua da. Niri gustatzen zait esatea dokumentuak garrantzia asko hartzen duen antzerki bat dela honakoa. Dokumentuak ekartzen ditut taulara, eta objektu horiei ematen zaien trataera obra osatzen dute. Horri esker publikoa antzezlanean sartu daiteke eta sinistu guzti hori egia dela.


Sesión salvaje (Donostiako Beldur Astearen gaineko oharrak) | Odolaren mintzoa\nHasiera » Sailkatugabeak » Sesión salvaje (Donostiako Beldur Astearen gaineko oharrak)\nSesión salvaje paratu ziguten azaroaren 1ean, ortzilarean, Donostiako Antzoki Zaharrean. Paco Limonek eta Julio César Sanchezek zuzendua, Sesión salvaje 60ko hamarkadatik Miró legea onartu artio Espainian egin zen genero zinema edo zinema popularra –solasa zilegi bazait– aldarrikatzen duen dokumentala da. Horretarako, orduko protagonista batzuei –Eugenio Martin, Carmen Carrión, Lone Fleming, Jordi Grau, Loreta Tovar, Mariano Ozores, Fernando Esteso– eta zinema hura ikusi eta harekin gozatu zuten gaurko zenbait egileri –Alex de la Iglesia, Nacho Vigalondo, Paco Cabezas– eman diote hitza zuzendariek, eta haien adierazpenak mintzagai duten zinemako irudiekin lagundu dituzte.\nTarteka desordenatu samarra bada ere, bere helburua ederki lortzen du dokumental honek. Ni bederen Eugenio Martinen Pánico en el Transiberiano ikusteko gogoz joan nintzen etxera, baina hara non oroitu nintzen Filmaxek merkaturaturiko DVDa nuela etxean, alegia ez jatorrizko bertsiorik ez azpititulurik eta ez, jakina, eduki osagarririk eskaintzen ez duen DVD penagarria, are penagarriagoa Ingalaterran Arrow Filmsek egin zuen edizioarekin konparatzen badugu. Ez nuen, beraz, Izua Transiberianoan ikusi, baina horrek lagundu zidan Sesión salvaje dokumentalaren inportantzia eta, batez ere, beharra hobeki neurtzen.\nBatzuetan, hildakoak ikusten ditut Manchesterreko morgean\nPaco Limonen eta Julio César Sanchezen tesi nagusiarekin, Espainiako genero zineman zer baloratua eta zer aldarrikatua badela dioen tesiarekin alegia, nahiko ados banago ere, normala den bezala ez dut bat egiten dokumentalean erraten diren gauza guziekin. Entusiasmoak eramanda, egileek urte haietako zinema guzia aldarrikatzen dute, eta plano berean jartzen dituzte Ibáñez Serradorren filmak, Amando de Ossorioren tenplarioak, El fontanero, su mujer y otras cosas de meter, eta Romero Merchanten westernak. Ongi egiten dute naski, zaleari baitagokio gero erabakitzea zer den interesgarria eta zer ez; gainera, film haiek guziak, pasarte batean Eugenio Martinek gogorarazten duen bezala, industria zinematografiko bat osatzen zuten, bertzelako gauzak ere egitea posible egiten zuen industria bat. Baina dena baloratzeko joera horrek ondorio kezkagarri batzuk ere baditu.\nEsperantza da galtzen den azken gauza\nEz da gauza bera, nire ustez, Alex de la Iglesia edo Nacho Vigalondo bezalako zuzendari batzuek, hau da, zinema fantastikoan ekarpen interesgarri batzuk egin dituzten egile batzuek, Espainiako fantaterrorea aldarrikatzea, beren buruari genealogia bat asmatzeko edo eraikitzeko asmoz, edo Espainiako umore zinema –Esteso eta Pajaresena, Martinez Soriarena– aldarrikatzea, gaur egun aski zaharkitua eta atzerakoia den umore mota bat egiten segitzen justifikatzeko, Diego San José Ocho apellidos vascos eta Ocho apellidos catalanes filmetako gidoilariak egiten duen bezala.\nHan-hemenka dokumentalean aditzen diren adierazpen batzuek azpimarratzen dute genero-zinemak batez ere dibertitzeko balio duela, ongi pasatzeko, bertze helbururik gabe. Horrek egiatik duen arren, iduritzen zait topiko kaltegarri batean tematzen dela: genero zinema maite duena “pentsatu nahi ez duen” –alegia, irizpide kritikorik ez duen– ikuslea da. Halakorik izanen da, naski, baina genero zinema maite duenak normalean baditu gustua eta zentzu kritikoa, eta maiz itxuraz funtsik ez duten filmak pentsagai onak izaten dira. Pena da oraindik genero zinemazalea pertsona akritikoarekin berdintzen duen ekuazioa horrelako dokumental batean ikustea, tira, elkarrizketatu baten ahotik bada ere.\nMiró legeak ez zuen Espainiako zinema mota horren akabera ekarri. Miró legearekin batera, zinema mota hori mespretxatzen duen iritzi korronte batek ekarri zuen haren akabera. Hala dio Nacho Vigalondok, eta uste dut arrazoi duela. Zinema hori aldarrikatzeko tenorea ailegatu dela uste dute dokumental honetako zuzendariek. Eromena, harritzen gaituen eromena, eskaintzen digu zinema horrek, Alex de la Iglesiaren ustez –bitxia da eromena aldarrikatzen ikustea hondarreko urteetan bere zinema domestikatzen eta eromenetik libratzen ibili den zuzendari bat–. Nik, momentuz, ikusteko edo berrikusteko titulu batzuk apuntatu ditut.\nZuzendaria: Paco Limón & Julio César Sánchez\nGidoilaria: Paco Limón, Daniel Luis López & Julio César Sánchez\nAktoreak: Alex de la Iglesia, Nacho Vigalondo, Carmen Carrión, Álvaro de Luna, Esperanza Roy, Loreta Tovar…


BALDINTZA ESTETIKO OROKORRAK: | Bergarako Udala\n79. artikulua.- Aplikatzeko baldintzak:\nBaldintza estetiko hauek aplikatu egin beharko dira bizitegi-gune eraiki berrietan dauden eta bizitegi-erabilera nagusia duten eraikin guzti-guztietan, eta horretaz gain, baita lehendik dauden eraikinetan ere baldin eta egokitze- edo birgaitze-lanak egiten badira baldintza hauek eragiten dituzten elementuetan.\nHalaber, bizitegi-erabilera nagusia ez duten beste gune batzuetan bizitegi-eraikinak kokatu ahal badira, horietan ere aplikatu beharko dira.\nHirigune Historikoko eremuaren baitako eraikinetan, honako baldintza estetiko orokorrez gain, beste baldintza berezi batzuk aplikatuko dira. Baldintza horiek era orokorrean jasotzen dira aurreraxeago, baina idatzi beharreko Babes- eta Zaintza-Plan Berezian zehatz-mehatz jasoko dira.\nAurreraxeago jasotzen dira, era berean, Plan Orokor honen Katalogoan sartutako eraikinetan, jarduketak burutzeko baldintza bereziak.\n80. artikulua.- Hiri-estetika zaintzea:\nUdalak ezezkoa eman ahal izango dio edozein jarduketari baldin eta udalerriko hiri-irudiarentzat antiestetikoa, desegokia edo kaltegarria bada. Udalak honako puntuetan esku hartu ahal izango du: erabilera, eraikinaren tamaina-neurriak, fatxaden eta estalkien ezaugarriak, baoak eta horien eraketa, erabilitako materialak eta erabiltzeko modua, materialen kalitatea edo kolorea, landaretza —landare-motak eta neurriak— eta, orokorrean, udalerriaren irudia eratu dezakeen edozein elementu.\nEraikin berriak nahiz lehendik dauden eraikinen aldaketak egokitu egin beharko dira, oinarrizko ezaugarrietan, kokatuta dauden tokiko girora.\n81. artikulua.- Kanpoaldeko tratamendua beheko solairuetan:\nEraikin berrien proiektuek beheko solairuko betegune-hutsuneen eraketa eraikinaren gainontzeko fatxadaren arabera definitu beharko dute; horrenbestez, beheko baoetan, oinarrian, goiko hutsuneetako ardatzak mantenduko dira.\nEraketa hori iraunkorra izango da, eta ezingo da aldatu beheko solairuak egokitzeko jarduketetan.\nBeheko solairuetan portxerik badago, goialdeko fatxadaren betegune-hutsuneen eraketa bat etorri beharko da portxetako hutsune eta pilastrekin.\nLehendik dauden eraikinetan, beheko solairuko lokaletan jarduketaren bat eginez gero, fatxada-tratamendua eraikin osoarekin bat etorriz, harmonikoki egin beharko da, nahiz baoen eraketari dagokionez —goiko solairuetako ardatzak errespetatu beharko baitira—, nahiz beteguneen tratamenduan eta horietan erabili beharreko materialei dagokienez.\nBeheko solairuetan, bide edo espazio libre publikoetara ematen duten fatxadak bukatzeko —beheko solairu horien sabaiaren forjaturaino— material iraunkorrak erabili beharko dira, hala nola, harri-xaflak, bistako adreilu trinkoa, edo eguneroko kolpeak kalterik gabe jasan ditzaketen beste batzuk.\nEz dira onartuko luzitutako bukaerak —edo horien pareko— ez badute gutxienez 1,00 metroko harri-xaflazko edo antzeko zokaloa.\nBeheko solairu batean jarduerarik ez dagoen denboraldietan, erakusleihoak eta sarbideko ateak kokatzeko aurreikusita dauden baoak itxi egin beharko dira adreiluzko itxituraz, eta gero zarpiatu eta fatxada osoarekiko harmonikoki margotu beharko dira.\nKasu horretan, aireztatzeko hutsune txiki batzuk jarri beharko dira itxituraren goialdean. Hutsuneen azalera, gutxienez, 1,00 metro koadrokoa izango da lokalaren 50,00 metro koadroko.\nDebekatuta daude honelako itxiturak: tabike zulatuak, oholezko itxiturak eta hiri-inguruneko berezko apaintasunarekin bat ez datozen beste batzuk.\nLokal guztiek, gutxienez, sartzeko ate bat izan beharko dute.\n82. artikulua.- Mehelinak:\nAgerian gelditzen diren mehelinetako horma-atalak egokitu egin beharko dira, gainontzeko fatxaden adinako duintasuna izan dezaten itxuraz nahiz kalitatez (isolamendua barne).\nHiri-apaintasuna dela-eta, garrantzizko espazio publiko estetiko zehatz batzuetan, Udalak bere gain hartu ahal izango ditu mehelinak hobetzeko lanak.\n83. artikulua.- Arropa-esekilekuak:\nEraikinaren ezaugarriengatik ezinezkoa bada arropa esekilekua espazio publikotik ez ikusteko moduan jartzea, esekilekua babestu egin beharko da sareten bitartez edo, bestela, esekitako arropa kanpoaldetik ez ikusteko moduko beste elementu batzuen bidez. Elementu horiek fatxaden eraketaren baitan sartuta egon beharko dira, eta eraikinen exekuzio-proiektuetan definitu beharko dira.\nEraikin berrietan, esekilekurik izateko aukerarik ez balego, eraikitze-lizentzia ematerakoan, Udalak exijitu ahal izango du arropa-lehorgailuak edo antzeko instalazioak jarri behar izatea.\n84. artikulua.- Fatxadak aldatzea:\nLehendik dauden eraikinetako fatxadetan aldaketak egin ahal izango dira baldin eta aldatzeko eskaerarekin batera proiektu egoki bat aurkezten bada, multzo arkitektonikoaren azken emaitza zuzena izango dela bermatzeko adinakoa.\nHirigune Historikoko arean sartuta ez dauden eraikinetan eta Plan Orokor honen Katalogoan sartuta ez dauden eraikinetan, terrazak eta balkoiak ixtea onartu ahal izango da, baldin eta horretarako eskaera eraikineko etxebizitzen jabe guztiek egiten badute eta eragingo den fatxada osoaren proiektu teknikoa aurkezten bada.\nItxiturak fatxada osorako jarduketa bakar batean egin beharko dira eskaeran zehaztutako epeen barruan.\nBalkoiak eta terrazak iraganean modu anarkikoan itxi diren eraikinen kasuan, itxiturak legeztatzeko, eraikin osoari diseinu bateratua emango dion proiektu bat aurkeztea agindu ahal izango du Udalak.\nFatxadak margotzeko orduan, fatxada oso-osoa hartu beharko da; beraz, debekatuta dago espresuki fatxada-zati bat bakarrik margotzea, eta debekatuta dago baita etxebizitza bakoitzari dagozkion elementuak bakoitzak bere aldetik margotzea ere.\n85. artikulua.- Finkak ixtea:\nHiri-lurzoruan eta lurzoru urbanizagarrian, jabetza pribaturen bat mugatzen duten finka guztiak hesitu egin beharko dira itxitura iraunkorren bidez. Itxitura horiek, espazio publikoko mugetan, lerrokadura ofizialaren gainean kokatuko dira; eta besteak, jabe apartekoen finken mugalerroen gainean. Hesi horiek eratzeko, horma itsuak eraiki eta gainean burdin sarea jarriko da.\nHesiaren altuera guztira ez da izango 2,30 metrotik gorakoa, eta horma itsuarena ere ez 1,00 metrotik gorakoa.\nItxituren alde itsua eraikitzeko material iraunkorra erabili beharko da, hala nola, harlangaitza, bistako adreilua, ondorengo tratamendurik gabeko blokeak, etab. Ezingo da erabili ageriko hormigoia, eta ezta luzitze- edo margotze-lanak edo aldikako mantentze-lanak behar dituzten beste antzeko batzuk ere.\nItxituren altuera neurtzeko, espazio publikoekin muga egiten duten itxituretan, espazio publikoen sestra hartuko da oinarri.\nFinken arteko banaketa-guneetan, berriz, itxitura jarri den zoruaren sestra .\nKasu oso berezietan, horma itsua altuagoa izan liteke, sestra-koten arteko aldeak horretara derrigortuz gero —bai bi finken arteko sestra-koten aldeak, bai finka baten sestra-kotaren eta espazio publiko mugakidearen sestra-kotaren artekoak—.\nHorrelakoetan, eustormetako ageriko aldea harlangaitzez bukatuko da, inguruko jarduketetan erabili den antzeko harriaz.\nFinkak ixteko, inoiz ere ez da onartuko pertsonak zein animaliak kaltetu edo zauritu litzaketen elementuak erabiltzea, hala nola, alanbre arantzaduna edo antzekoak.\n86.- artikulua.- Apaintasuna espazio libre pribatuetan:\nJabetza pribatuko lorategiak, patioak eta espazio irekiak, derrigorrez, behar bezalako baldintzetan mantendu beharko dira higiene, apaintasun eta txukuntasunari dagozkienez. Beharrezkoak dituzten urbanizazio-elementuez hornituko dira; hala nola, euri-uren hartuneak, argiteria, berdeguneei dagozkien landaketak eta ereintzak, etab. izango dituzte\nUdalak, espazio horien jabeei, une oro exijitu ahal izango die tokiak behar bezalako baldintzetan mantentzea.\n‹ DOTAZIOAK ETA ZERBITZUAK JASOTZEKO HARGUNEEN BALDINTZAK gora BALDINTZA ESTETIKO BEREZIAK HIRIGUNE HISTORIKOAN ›


Hiru Enrikeen Gerra - Wikipedia, entziklopedia askea.\nHiru Enrikeen Gerra\nHiru Enrikeen Gerra 977an Oton II.a enperadorearen aurka Enrike izeneko hiru germaniar liderrek egin zuten matxinada labur bat izan zen.\nAzpijokoa Bavarian gertatu zen, Oton Boleslao II.a Bohemiakoaren aurka kanpatuta zegoen bitartean. Konspiratzaileek, Enrike I.a Augsburgoko gotzaina, Enrike II.a Bavariako dukea, berriki bere titulua kendu zitzaiona, eta Enrike III.a Karintiako dukea, elizaren laguntza ere bazuten. Oton, Oton I.a Suabia eta Bavariako dukearekin aliatuta, lehenik Passauren aurka joan zen, errebeldeen esku zegoena. Hiria irailean errenditu zen enperadorearen setio estrategiei esker, horien artean txalupek ibai gainean osatutako zubi bat zegoelarik.\n978ko Bazkoan, hiru matxinoak Magdeburgon zigortuak izan ziren. Dukeak erbesteratuak izan ziren, Eta Enrike Karintiakoak bere dukerria Lorenako dukea zen Konrado Gorriaren seme zen Oton I.a Karintiakoaren alde galdu zuen. Gotzaina urte horretako uztaileraino kartzelatua izan zen.\nGatazkaren emaitza nagusia Bavarian erabateko menpekotasuna izan zen: une honetatik aurrera jada ez zen izan tribu dukerririk handiena.\nOrriaren azken aldaketa: 14 abendua 2019, 12:41.


SPRI impulsa la presencia de las pymes en internet con tres acciones formativas | ElMundoEmpresa\nEnpresa Digitala ekimenak “Bloga ETEen komunikazio erreminta gisa”, “Email marketinaren funtsezko ezaugarriak” eta “Nola leialdu bezeroa: jardunbide egokiak CRM bat ezartzeko orduan" ikastaroak eskaintzen ditu.\nEkonomiaren Garapen eta Lehiakortasun Sailaren helburuetako bat da euskal ETEek interneten potentzial osoa aprobetxa dezatela produktuak merkaturatzeko nahiz bezero eta hornitzaileekin elkarreragiteko. Hala, digitalizazioaren arloko hiru prestakuntza jarduera berri abiarazi ditu.\nSPRIk antolatutako ikastaro horiek Enpresa Digitala ekimenaren barruan kokatzen dira. Datorren apirilaren 9an “Email marketinaren funtsezko ezaugarriak” jardunaldia egingo da, apirilaren 16an “Nola leialdu bezeroak: jardunbide egokiak CRM bat ezartzeko orduan” gaia aztertuko da eta apirilaren 23an, berriz, “Bloga ETEen komunikazio tresna gisa” ikastaroa eskainiko da, bezeroarekiko harremanetan urrats bat haratago joateko.\nPrestakuntza ekintza horien bidez, SPRIk euskal enpresei hurbildu nahi dizkie sareko tresna guztiak, tresna horien aukerak aprobetxa ditzaten. Enpresa Digitala ekimenaren mintegi, jardunaldi eta hitzaldietan eskaintzen diren edukiak etengabe berritzen dira, kontuan hartuz zer agertzen den merkatuan eta batez ere zer interesatzen zaien edo zein balio eman diezaieketen euskal ETEei.\nEmail marketinaren funtsezko ezaugarriak - Araba Enpresa Digitala - apirilak 9\nPosta elektronikoa Interneteko zerbitzu zaharrenetako bat da, baina Sarean informazioa igortzeko eta interesatzen zaizkigun pertsonekin harremanetan jartzeko biderik eraginkorrena da oraindik. Hain zuzen ere, azkenaldian Interneten arrakasta gehien izan duten bi zerbitzuek (outlet-ek eta kupoi bidezko eskaintzek), bitarteko horretan oinarritu dute euren publizitate eta promozio estrategia.\nNola leialdu bezeroa: jardunbide egokiak CRM bat ezartzeko orduan - Araba Enpresa Digitala - apirilak 16\nMerkatuen egongo egoera ikusirik, bezeroak leial bihurtzea oso garrantzitsua da enpresen biziraupenerako. Zuzendari guztiek dute erronka bera: enpresan modu parte-hartzailean lan egitea, denbora errealean informazioa trukatuz, sail guztiak bezeroari begira jarriz eta informazio guztia argia, zehatza eta eraginkorra izan dadin lortuz. CRM bat ezartzea litzateke horretarako lehen urratsa.\nBloga ETEen komunikazio erreminta gisa - Araba Enpresa Digitala - apirilak 23\nBloga ezinbestekoa da korporazioaren komunikazio-estrategian. Bloga erakarpen marketinaren ekintzen erdigunea da, zenbait eduki sortzen dituelako sare sozialetan trukatzeko; gainera, aukera ematen dio enpresari sare sozialetan baino modu zabalagoan erakusteko produktuen eta zerbitzuen inguruko informazioa. Blogak gaitasun handia du bezeroarekiko konfiantza sortzeko. Baina gaizki planifikatzen badugu edo bitartekoa ez badugu ondo ezagutzen, blog korporatiboa publizitatea egiteko baliabide intrusibo bihur daiteke eta kalte egin diezaioke markari zein enpresari.\nAraban garatuko diren hiru ekintza horiez gain, erabiltzaileak SPRIko jardueren agenda, hots, lau Enpresa Digitala zentroen bidez egiten den eskaintza osoa kontsulta dezake www.euskadinnova.net webgunera sartuta edo albiste, laguntza eta ekitaldien berri ematen duen asteroko buletinera harpidetuta.\nEnpresa Digitala ekimena 2002an sortu zen, hainbat jardueraren bidez ezagutzera emateko zeintzuk diren IKTek euskal enpresa sareari, batez ere, mikroETE eta autonomoei dakarzkieten abantailak. Zentro bana dauka Araba, Bizkaia eta Gipuzkoako teknologi parkeetan eta beste bat Garaia Berrikuntza Gunean (Arrasate).\nEnpresa Digitalaren helburu nagusia da euskal enpresa eta profesionalen digitalizazioa sustatzea eta bultzatzea hedapen, prestakuntza eta informazio jardueren bidez.


non-stop eskalada bloga: LIZARRUSTI - Jendetza guztiaren gainetik\nPublicado por mikel saez de urabain gabilondo en 12:51\nAritz Azkue Mazarredo 12 de marzo de 2015, 0:21\nAtauneri zuk aina gauza aportau dizkionik ez dau... Alkate bezala aurkezteko zelan ikusten zara?\nEhundaka bide eta ehundaka aukera Aralarren.. Denak gonbidauta zaudete, ezta mikel?\nBerdin segi eta ez aldau\nmikel saez de urabain gabilondo 14 de marzo de 2015, 11:00\nea guztion artean lortzen dugun goierrin eskalada erakargarria egitea\nEuskal Herria Trad 28 de octubre de 2015, 8:22\naurreko astean eskalatu ahal izan genuen bide hau eta altxor txiki bat iruditu zitzaigun. Harkaitzaren kalitatea oso ona da eta ingurua ederra. Ongi babesten da eta pasarte oso politak dauzka. Pintxo eta sastraka batzuk zertxobait molestatu gintuzten baina eskalatzen den heinean garbituz joango litzatekeela uste dugu.\nEtxetik gertu horrelako bideak edukitzea zoragarria da. Laster idatziko dugu bideari buruzko gure kronika gure blogean. Mila esker benetan.


Etorkizuneko irakasleekin, hizkuntzaren inguruko lidergoaz solasean | UEMA - Udalerri Euskaldunen Mankomunitatea\nHasiera » hezkuntza » Etorkizuneko irakasleekin, hizkuntzaren inguruko lidergoaz solasean\n2016(e)ko martxoak 10 hezkuntza Erantzunak desaktibatuta daude Etorkizuneko irakasleekin, hizkuntzaren inguruko lidergoaz solasean sarreran\nUEMAk eta Euskal Herriko Unibertsitateak elkarlanerako zabaldutako ildoen baitan, Joan Abasolo irakasleak gonbidatuta, EHUren Leioako Irakasle Eskolan izan da gaur UEMA, etorkizuneko irakasleekin solasean. Zehazki, UEMAren hezkuntza proiektua landu duen Xabi Aizpurua Ugarte teknikaria aritu da irakasle eskolako 2. mailako ikasleekin, euskararen normalizazioan eskolak eragile garrantzitsuak direla nabarmenduz.\n[EHUko Irakasle Eskolako 2. mailako ikasleek\negoera zehatzei aurre egiteko moduak landu dituzte UEMAko teknikariarekin ].\nEuskararen inguruan irakasleek hartzen duten rolak eragin handia izan dezake ikasleek euskarari buruz duten jarreran, eta hori lantzeko proiektua garatu zuen iaz Aizpuruak udalerri euskaldunetarako. Hausnartu Soziolinguistika sarian gailendu zen lan horrekin, eta UEMAk hainbat ikastetxetan landu du azken hilabeteotan, ehunka ikaslerekin. Esperientzia pilotuaren emaitza eta datuak apirilean jakinaraziko ditu UEMAk, baina dagoeneko iragarri du hurrengo ikasturtean udalerri euskaldunetako eskola guztietara zabaltzeko asmoa.\nIkasleengana heltzeko, ordea, irakasleak formatzea edo trebatzea ezinbestekoa da, bai arnasguneen garrantziaz jabetu daitezen eta baita euskararen normalizazioan jarrera aktiboa izan dezaten ere. Horren inguruan aritu da gaur Aizpurua EHUko irakasle eskolan, irakasleek lidergoa erakutsi behar dutela eta hori gurasoei eta herriko eragileei ere kutsatzeko giltzarriak direla erakutsiz.\nAurreko albistea Xabi Aizpurua, Azpimarran: “Irakasleak trebatu behar ditugu, arnasguneek duten garrantzia zabal dezaten ikasleen artean”\nHurrengo albisteaEuskararen arnasguneei buruzko tailerra izango dute gaur ere Muxikan


Atzera bota du Laudioko Udalbatzak Madrilen epaituak izan behar diren 19 aiararren aldeko proposamena - Laudio - Aiaraldea.eus\nAitor Aspuru Saez 2011-12-26 17:49\nAurkeztutako idazkiaren bitartez, Bilduk bere sostengua eman die epaituak izan behar diren herritarrei. Horretarako, aldarrikatu du mobilizazio baketsu bat izan zela 2003ko ekainean egin zen hura eta soilik PPren zinegotzien jarrera lortu zuela tentsioa eragitea . Modu berean, Madrilen gertaera hauek epaitzea ez dela bidezkoa salatu du. Argudio hau defendatzeko, gogoratu du Amurrioko eta Arabako epaitegiek bere garaian kasu hau artxibatu zutela. Azkenean Auzitegi Gorenak erabaki zuen terrorismotzat jotzea gertatutakoa eta, ondorioz, Entzutegi Nazionalean 19 Aiaraldeko herritar epaitzea agindu zuen.\nAlderdi Popularrak proposamen honen aurka bozkatu du eta Carlos Urquijok argitu du idazkiaren edukiarekin ez zegoela batere ados, bere ustez eraso bat jasan zuten PPren ordezkariek egun horretan. PSOEk botereraren bakanetaren alde dagoela esan du eta aurka bozkatu du ere.\nPNVk, bere partetik, epaiketa honen ibilbidea, juridikoki, neurririk gabeko erabaki bat dela esan du. Baina, aldi berean, Mikel Lasak, jeltzaleen bozeramailea, Carlos Urquijorekin bat datorrela adierazi du eta epaitua izan behar den mobilizazioaren helburua ez zela baketsua esan du. Bukatzeko PNVk azaldu du prest dagoela beste proposamen baten alde bozkatzeko, proposamen horrek irakurri dituzten hiru puntu gehiago jasotzen baditu.\nUdalbatzan Laudioko Auziperatuen Lagunak taldeko pertsona batek parte hartu du ere eta auziperatu batzuk hurbildu dira.\nEuskal Preso Politikoen aldeko mozio bat\nBilduk ere azkenean atzera bota du Euskal Preso Politikoen alde aurkeztu duen beste mozio bat. Alderdi independentistak Laudioko biztanleriari luzatu dio deia urtarrilaren 7an egongo den mobilizazioan parte hartzeko, baina mozioa bertan behera utzi dute, adostasun gehiago lortu nahi dute aurrera ateratzeko eta. Hala ere, nahiz eta eztabaidarik eta bozkarik ez egin, PNVk ere bere mozioa irakurri du gai honen inguruan, presoen eskubideak defendatzeko eta urrats ezberdin batzuk eskatzeko gobernuaren partetik. PSOEk eskertu du gai hau gabonetan ez eztabaidatzea eta beste egun batean lantzearen alde azaldu da.


Kanpoko zerbitzuak | Law & More | Eindhoven & Amsterdam\nZORRA ABOKATUA BILDU\nFAMILIA OFIZIAREN BIDEZKO IKUSPEGIA\nIMMIGRAZIO- ETA MIGRAZIO ABOKATUA\nJABETZA INTELEKTUALA (IP) ABOKATUA\nFUSIONAK ETA ESKURAK\nFILANTROPIA ETA ONGINTASUN FUNDAZIOAK\nEURASIA & CIS MAHAIA\nFARMA ETA BIZI ZIENTZIAK\nHerbehereak DUTCH BAR ELKARTEA\nMUNDUKO ZUZENBIDEAREN ALIANZIA\nIZEN EMATEA ARLO JURIDIKOAK\nHerbehereetan bizi eta lan egiten duen bitartean, kanporatzat legez hainbat arazo topa ditzakezu. Azken finean, Herbehereetako legea konplexua da eta sarritan kontratatu edo gurutzatzen dituzten hainbat jurisdikzio biltzen ditu.\nHerbehereetan eztabaida batekin ari zara?\nKONTAKTUA LAW & MORE\nHerbehereetan bizi eta lan egiten duen bitartean, kanporatzat legez hainbat arazo topa ditzakezu. Azken finean, Herbehereetako legea konplexua da eta sarritan kontratatu edo gurutzatzen dituzten hainbat jurisdikzio biltzen ditu. Adibidez, atzerritar batengatik, hainbat galdera juridiko sor daitezke eremuan:\n• Kontratuaren legea. Errentatzaileak, adibidez, noiz alda dezake errentamendua edo erosketa hitzarmena erosketa gisa amaitzen duzu? Zein baldintza (osagarri) lotuta daude zure kontratuarekin eta zer esan nahi dute?\n• Enplegu legea. Zer gertatzen da gaixotasunari aurre egin behar badiozu? Atzerritar gisa, zigorra ordaintzeko edo langabeziagatiko prestazioa lortzeko eskubidea al duzu? Herbehereetako kaleratzeen babesa zure kasuan aplikatzen al da kaleratzeen aurrean?\n• Erantzukizun legea. Nor da erantzule akordio jakin bat urratzen bada? Nori erantsi diezaiokezu erantzukizuna (laneko istripua) gertatzen denean? Norberaren erantzulea zara zure ekintzen ondorioz beste batek kalteak jasaten baditu?\n• Immigrazio legea. Herbehereetan bizitzeko edo lan egiteko egoitza baimena behar al duzu? Eta hala bada, zer baldintza bete behar dituzu? Eta zer ondorio ditu langabeziak zure bizileku baimenarentzat edo ez?\nDeitu +31 40 369 06 80 telefono zenbakira\nGure abokatuak prest daude\n"Law & More abokatuak\nparte hartzen dute eta\nenpatia egin dezake\nbezeroaren arazoa ”\nEdozein arazo juridiko edo jurisdikzio jorratzen ari zarenean, garrantzitsua da zure egoera juridikoaren berri izatea. Azken finean, ez duzu sorpresarik izan nahi (gero). Law & More Abokatu eleaniztun talde espezializatua dauka. Kontratuen zuzenbidean, erantzukizuneko zuzenbidean, lan eta immigrazioaren arloan adituak diren eta zure egoera juridikoari buruz informatu ahal izango dute. Gainera, kontratuak idazten eta egiaztatzen edo zure bizilekua baimentzen lagunduko dizute. Beste jurisdikzio baten bila zabiltza? Ondoren, ikusi gure espezializazio orria, gure jurisdikzio guztiak biltzen dituena.\nHerbehereetan gatazkaren bat al duzu? Orduan ere Law & More zuretzako dago. Alderdiak gatazka egoeran daudenean, epaitegietara joatea ohiko eta askotan azkarra da. Hala ere, prozedura judizialek ez dute beti irtenbiderik onena eskaintzen eta alderdien arteko gatazkak beste modu batera hobeto eta modu eraginkorrago batean konpon daitezke, adibidez bitartekaritza bidez. Gure abokatuek lehen faseetatik hasi eta gatazkaren azken fasera arte laguntzen dizute. Horretarako, aldez aurretik arriskuen eta aukeren estimazio informatua egiten dute. Bi kasuetan, Law & MoreOrduan, abokatuek zurekin batera zehaztu den ondo pentsatutako estrategian oinarritzen dute lana.\nHerbehereetan arazo legal bat al duzu eta hori erabaki nahiko zenuke? Mesedez, jarri harremanetan Law & More. Abokatu gehienek legezko ezagutza eta ikuspegi kritikoa soilik eskaintzen dituzten tokietan, Law & Moreabokatuek zerbait gehigarria eskaintzen dute. Holandako (prozedurazko) zuzenbidea ezagutzeaz gain, nazioarteko esperientzia zabala dugu. Gure bulegoa nazioartekoa da bere zerbitzuen irismenari eta izaerari dagokionez, baita tokiko eta nazioarteko bezero aurreratuen eskaintzari dagokionez ere. Horregatik gaude Law & More ulertu kanpokoek dituzten erronkak ulertu eta ikuspegi praktiko eta pertsonal baten bidez ahalik eta ondoen laguntzeko.\njauna. Tom Meevis, defendatzailea at Law & More - [posta elektroniko bidez babestua]e.nl\njauna. Maxim Hodak, & More-eko defendatzailea - [posta elektroniko bidez babestua]\nE. [posta elektroniko bidez babestua]


Gardoš dorrea - Wikipedia, entziklopedia askea.\n44° 50′ 54″ N, 20° 24′ 35″ E / 44.84833333°N,20.40975°E / 44.84833333; 20.40975Koordenatuak: 44° 50′ 54″ N, 20° 24′ 35″ E / 44.84833333°N,20.40975°E / 44.84833333; 20.40975\nGardoš dorrea (Serbieraz: Кула на Гардошу) Serbiako hiriburua den Belgrad hirian eraikitako dorre ezaguna da. 1896ko abuztuaren 20an inauguratu zen. Monumentu honekin Austria-Hungariako Inperioak Panoniako haranean herri hungariarraren lehen herriaren milaurte muga ospatu nahi zuten. Dorrea Zemun gotorlekuaren erorkinen erdian dago eta horrek berez babes berezia ematen dio; kultura monumentua bezala ere babestuta dago, bestetik. Bertatik Belgrad hiriaren ikuspegi oso ona dago.\nDorreak 36 metro ditu eta estilo desberdinak konbinatzen ditu. Behatoki naturala da eta urtetan Belgradoko suhiltzaileek horretarako erabili izan dute. Dorrea Erdi Aroko gotorleku baten erorkinen gainean eraikia dago. Toki horretan, 440 urte dorrea eraiki aurretik, Janos Hunyadi (1441-1446), Transilvaniako voivoda, hil zen.\nSerbia Austria-Hungariako Inperioan zegoen eraiki zenean eta dorrea arkitekto hungariarrek proiektatu zuten. 1896ko abuztuaren 5ean bukatu zen eta 15 egun geroago inauguratu zen. 1914an, Lehen mundu gerran, dorrea oso kaltetua izan zen. Gerra bukatu ondoren zaharberritua izan zen; 1962an ere berriro zaharberritua izan zen. 2010ean, dorretik gertu, III. mendeko gorpuzkinak aurkitu zituzten. Gaur egun erreklamo turistikoa bihurtu da.\nWikimedia Commonsen badira fitxategi gehiago, gai hau dutenak: Gardoš dorrea\nMultimedia: Kula Sibinjanin Janka


Indarkeria matxistari aurre egiteko protokoloa eta plana abiatu dituzte Aiarako Kuadrillan - Aiaraldea.eus\nIzar Mendiguren Cosgaya 2019-03-30 07:00 Jendartea Aiara\nEragileen arteko koordinazioa eta kolaborazioa izango dituzte ardatz protokoloak eta planak.\nIndarkeria matxistaren aurkako plana osatu du Kuadrillak. / Aiaraldea.eus | Ikusi handiago | Argazki originala\nAiarako Kuadrillan onartu zenetik martxan dago indarkeria matxistaren aurkako protokoloa. Miren Urresti teknikariaren esanetan, eragileen arteko koordinazioa sustatuko du, eragile guztiak kontuan hartuta: "Ertzaintza, Aiarako Kuadrilla, udalak, Osakidetza, Ikastolak... baita eragile feministak zein herritarrak ere".\nHerritarren ekarpenak jasotzeko baliatu zuten 2018ko Berdintasun Topaketa, eta martxoaren 15ean onartu zen plana Aiarako Kuadrillako bilkuran. Bost ardatzetan laburtu dituzte egitasmoaren nondik norakoak: koordinaziorako egiturak, sentsibilizazio eta prebentziorako informazioa; arreta integrala, erreparazioa eta ahalduntzea; salaketa publikoa eta hobetzeko proposamenak. "Urtero ebaluazioa egingo dugu", aurreratu du teknikariak. "Protokoloa eta plana tresna aproposak izango dira eragileen arteko koordinazioa eta kolaborazioa ardatz dituztelako", erantsi du.


Aurreko ikasturteetako ekitaldiak (2007-2002) - Bilbo Zaharra Euskaltegia\nHasiera Aurreko ikasturteetako ekitaldiak (2007-2002)\nAurreko ikasturteetako ekitaldiak (2007-2002)\n2007-05-10 2015-08-06 , Bilbo Zaharra Forum, 0\n“Yoyes da eredu nagusia gaurko abertzale ezkertiarrontzat”\n“New Yorkeko auzo batean sartzen gara euskaldun guztiok”\nMario Onaindia hizpide\n“Ulertzea jakitea baino haratagoko zerbait da”\nEduardo Gil Bera (WMA)\n“Euskaldunak hiperespezialak gara, eta besteak guri gaizki begira, inbidiaz beterik, bizi dira.”\nToti Martinez de Lezea (Testua)\n“HITZAK ideiak eta sentimenduak igortzeko modu bat besterik ez dira, eta berdin dio zein hizkuntzatan adierazten diren.”\n“Idazle bakarreko literatura ez da literatura”\nIsmael Manterola (WMA)\n“Oteizak obra bakar bat egin zuen bizitza guztian, bai plastikoki eta bai teorikoki”\nHarkaitz Cano (WMA)\n“Sloganaren kulturan bizi gara. Hasperen edo zizpuru bakoitzari etekina ateratzeko premiak itorik bizi gara”\nMariasun Landa (WMA)\n“Emakumeak errealitateko arazo praktikoetatik gertuago daude. Beste modu batera kudeatzen dute lehiakortasuna.”\nArantxa Urretabizkaia (Testua)\n“Tarteka idazten duen etxekoandrea naiz.”\n“Gaur egun euskal kulturak duen ajerik handiena jasaten ari den agresioa da.”\n“Gurea da, baina, erru nagusia: honek dio arre; hark, berriz, dio so; mahai bat dugu, eta guztiok mahaiburu”\n“Beharrezko esperantza, beti ez baldin bada usu, gezurra den egia batean oinarritzen da. Orohar euskaldunak konfidantza gutxi du bere hizkuntzaren baitan. Arazo nagusia”\n“Ni herdoildua dagoen hizkuntza desherdoiltzen ahalegintzen naiz. Halako likido bat botatzen saiatzen naiz askatasun bat emateko eta askatasun horretatik literatura egiteko”.\n” Zinema ere oso presente dago nire lanetan. Nik idazten dudan guztian kontuan hartzen dut kamera non dagoen. Eszena eta mugimenduetan, kamerak asko agintzen du nire idazlanetan, bai. Non kokatuko huke kamera? galdetzen diot neure buruari.”\n” Momentu batzuetan euskara bera literaturarako baliezgarri utzi digute ia-ia hiztegigileek, araugileek, gure klasiko guztiek, apaizek alegia… Badirudi Estatuak eta Elizak egindako hizarmen bat izan dela hizkuntza bat itotzeko.” Lourdes Oñederra\n“Ojala mi madre fuera feliz”. Ez dakizu hori euskaraz esaten, hori horrela euskaraz esaten. Forma da edukia baldintzatzen duena. Bidearen morroi gara, hitzaren esklabo”.\n“Ni neu konbentziturik nago, txiki jaio ez banintz, ez nuela nobelarik idatzi izango, eta are gutxiago argitaratuko.”\nTestua misterio bat da.\n“Hutsarekin mugitzen den zerbait”. Aldaketa arinenak dena aldatzen du. Hitzez hitz eta lerrorik lerro borrokatu beharra dago.


KAIOLATIK Elektropeñaren Harri bitxiak 2016-01-29 - Arrosa\nKAIOLATIK Elektropeñaren Harri bitxiak 2016-01-29\nKaixo kaiolazale maiteok!!! Azken asteetan gonbidatu ugari pasa eta gero, aste honetan Elektropeñak hartu du saioaren gidaritza. Maleta bete bete eginda, azken hilabetetako doinurik gustokoenak erakutsi dizkigu. Besteak beste, Finnebassen, Few Nolder, Demarzo, Lee van dowsky edota Phil Gerus bezalako ekoizle handien doinuak. Horretaz gain agenda elektronikoa errepasatu dugu, gure gomendio pertsonalekin!!! On egin eta UP THE KAIOLS!!!!\nElektropeñaren txanda Kaiolatik saioan!!!!


ADARRAREN PUNTAN: WIKI-MAILUAK\n“Wiki” izena Hawaiitik omen dator. “Azkarra” esateko erabiltzen da haien hizkuntzan. Ez da harritzekoa. Wiki-munduan dena ziztu bizian gertatzen da. Egun batean Google-ek Wikipediaren inguruetara eramaten zaitu eta bi asteetan ez duzu egun oso bat igaroko bisita egin barik. Gutariko askoren bizimoduan ezinbesteko bihurtu da. Egongelako armairuan pilatzen diren liburukote entziklopediko horiek, aspaldiko partez mutu geratu dira, minuturo eguneratzen den entziklopedia baten eraginez.\nBaina, ba al da guztiz fidagarria Wikipedia? Ba al da benetan posible jakinduria elkar banatzea guztion artean musu-truk? Ba al gara gai definizioak idazteko eta aurkitzeko kontzeptu guztientzat, muga ideologiko eta erlijioso guztien gainetik?\nEkimen honen berri lehendabizi izan nuenean ez nuen sinistu ibilbide luzeko gauza izango zenik. Haien definizioan: “Wikipedia eduki askeko entziklopedia bat da, lankidetzaz editatua, eleanitza, Interneten argitaratua, Wikimedia Fundazioa irabazi asmorik gabeko erakundeak sustengatua. Wikipedia mundu osoko boluntarioek idazten dute. Internetera konektatutako edonork parte har dezake artikuluetan, aldatu lotura sakatuz” .\nEdonor sartzeko eta zuzentzeko gai bada, nola saihestu erasoak, bandalismoa edo zentsura? Hauxe da haien erantzuna: “Nahiz eta hasieran arazo larri bat zirudien, orokorrean bandalismoak ez du Wikipedian aurrera egiten. Publikoaren parterik handienak intentzio onak dituenez, eta normalean eguneroko edizioen artean bandalismoa gutxienena denez, hauek ez dute luzaro irauten norbaitek ezabatu edo aldatu gabe”.\nHala ere, duela gutxi Fernando Pascual kazetariak argitaratu duen ikerketa baten arabera, baditu hain ikusgai ez ziren ahuleziak: “Erraldoikeria” eta “Gaurkotasunkeria”.\nAzterketa honetan agertzen diren zenbait zifra (2012. urteko abenduan jasota) arras esanguratsuak dira: “Libiako Historia” bilatuz gero, orrialde gutxiko artikulua aurkituko duzu. Ordea, “Libiako gerra 2011. urtean” klikatzean, ondo landutako eta bibliografiaz osaturiko lana agertzen zaigu. Bitxia bada ere, Messiri eskainitako artikulua (208 erreferentzia) Napoleoni dagokiona (9 erreferentzia) baino askoz luzeagoa eta landuagoa da. Kasu hauetan denboran izan duten gertutasuna izango litzateke arrazoia, baina badira beste zenbait non arrazoia ez dagoen horren garbi: Parmenides filosofoaren artikuluak 252 erreferentzia ditu eta oso bibliografia zabala; Platonenak, aldiz, 42 erreferentzia besterik ez ditu eta bibliografia eskas samarra da.\nZuzendaritza editorialik ez duen proiektu batean, honelako akatsak halabeharrez gertatzekoak dira. Berriro ere sareen sarea mintzagai denean, horrenbestetan gertatzen den legez hor dago koska: Beharrezkoa al da nolabaiteko kontrola, hori guztia orekatzeko? Baliteke hala izatea, egia esan, baina aukeratzekotan nik behintzat nahiago dut akastuna, askatasun gabekoa baino.\nEgilea: nineuk ordua: 06:34\nEtiketak: Erraldoikeria, euskarazko artikuluak, ikasteko textuak, Roberto Moso, Wikipedia


Q sukar - Wikipedia, entziklopedia askea.\nsukarra, buruko mina, goragalea, hotzikara, oka, beherakoa, tripako mina, bularreko mina, min muskuloeskeletiko sekundario kronikoa, Eztula, anorexia, Negela, hepatomegalia, esplenomegalia, Hipotentsioa\nvector-borne transmission (en) , aire bidezko kutsadura, ukitzeen bidezko kutsapen\nHemograma, ekokardiografia, Immunofluoreszentzia, ELISA\ndoxiziklina, DL-ofloxacin (en) , Azitromizina, pefloxacin (en) eta Hidroxiklorokina\n001337 eta 000611\nToraxeko erradiografiak: goian pertsona osasuntsu batena, eta behean Q sukarra duen pertsona batena\nQ sukarra gaixotasun infekziosoa da, Coxiella burnetii bakterioak eragindakoa, mundu osoan zehar zabaldurik dagoena. Zoonosia da, alegia, animaliengandik gizakiarengana pasatzen da. Behiak, ardiak, ahuntzak eta beste abere batzuk izan daitezke bakterio patogenoaren eramaileak. Infektatutako animalien aerosolak arnastea, edo haien esne, gernu, gorotz, baginako fluxu edo haziarekin kontaktua izatea da gizakia kutsatzeko biderik ohikoena. Animaliei abortuak eta ugalketa arazoak eragiten dizkie. Gizakietan, berriz, sukarra, pneumonia atipikoa edota hepatitisa ekar dezake; tratatu gabeko kasu bakan batzuetan kroniko bilaka daiteke.\nEdward Holbrook Derrickek 1935ean deskribatu zuen aurrenekoz Q sukarra, Brisbaneko (Queensland, Australia) hiltegietako langileengan. Q fever izena eman zitzaion (query fever, “galdera ikurren sukarra”). Patogenoa 1937an isolatu zuten Macfarlane Burnet eta Mavis Freemanek Derrickek bidalitako laginetan. Hasieran Rickettsia espezie bat zela pentsatu zuten (Rickettsia burnetii). Patogenoaren gordailu naturala animalia basatiak zirela atera zuten ondorioz, etxe-abereak gordailu sekundarioa zirela, eta transmisioa lakasten edo beste artropodo batzuen bitartez gertatzen zela. 1938an, bakteria Coxiella burnetii berrizendatzea proposatu zuen Cornelius B. Philipek, Coxiella generoa sortuz.\nCoxiella burnetii mundu osoan banaturik dago, Zeelanda Berrian izan ezik. Behiak, ardiak, ahuntzak, txakurrak, katuak eta animalia basati ugari (arratoiak, saguak, gameluak, bufaloak...) dira haren gordailu naturalak. Bakteriak espora moduko forma erresistenteak sortzen ditu. Horrek ahalbidetzen du animaliengandik kanpo bizirik irautea, airean edo hautsean, adibidez.\nAnimalia eramaileek bakterio patogenoak kanporatzen dituzte gernu, gorozki, esne eta karenaren bidez. Hori dela eta, errazago kutsatzen dira abereekin harreman zuzena dutenak (abeltzainak, albaitariak), eta baita esnea gordinik kontsumitzen dutenak ere. Patogenoa arnas-traktutik sartzen da gehienetan (animalia kutsatuaren aerosolak arnasterakoan), baina kasu gutxi batzuetan infekzioa kaparren bitartez gertatu da. Pertsonen arteko transmisioa oso arraroa da.\nQ sukarra diagnostikatzea ez da erreza, aldaera asko daudelako. Pazienteen %60k ez du sintomarik nabaritzen. Gainerakoetan gripearen antzeko sintomak eragiten ditu: sukar handia, buruko mina, mialgiak, artralgiak eta eztula. Batzuetan erupzioa edo sindrome meningeoa agertzen dira. Sukarrarekin batera, pneumonia edo hepatitisa ere eragin dezake. Bakanagoak dira haurdunaldiko arazoak, miokarditisa edo gaixotasun neurologikoak.\nImmunitate-sistema infekzioa mendean hartzeko gauza ez denean, kroniko bilakatzen da. Horrelakoetan endokarditisa izan ohi da koadro klinikorik ohikoena. Oso larria da, gaixoen %25-60 hil egiten baitira tratamendurik jaso ezean. Gaixotasun baskularrak, osteomielitisa, hepatitis kronikoa edo birika-tumoreak izan daitezke Q sukar kronikoaren beste ondorio batzuk.\nHiru metodo erabiltzen dira: zelula-kultiboak, PCR eta serologia. Ikerketa serologikoak (IFI, ELISA) Coxiella burnetii-ren aurkako antigorputzak bilatzen ditu gaixoaren odolean.\nAntibiotikoak erabiltzen dira: doxiziklina Q sukar akuturako, eta doxiklina eta hidroxiklorokina Q sukar kronikoa tratatzeko.\n↑ a b Astobiza Pérez, Ianire. Distribución de "coxiella burnetii" en los rumiantes domésticos y en la fauna silvestre de la Comunidad Autónoma Vasca. doktore tesia, Eusko Jaurlaritzaren Argitalpen Zerbitzu Nagusia, euskadi.eus (Noiz kontsultatua: 2019-11-16).\n↑ Q Sukarra. ganaderia.elika.eus (Noiz kontsultatua: 2019-11-16).\n↑ a b c d e Q Sukarra. elika.net (Noiz kontsultatua: 2019-11-16).\n↑ Maurin M. eta Raoult D.. Q Fever. Clin Microbiol Rev. 1999 urria; 12(4): 518–553, ncbi.nlm.nih.gov (Noiz kontsultatua: 2019-11-16).\nQ sukarra, eskuorria, ganaderia.elika.eus\nQ sukarra, elika.net\nNola kutsatzen da Q sukarra abereetatik gizakietara?, elkarrizketa Xabier Iradi albaitariari, 2014/04/09, eitb.eus\nMultimedia: Q fever\nOrriaren azken aldaketa: 22 uztaila 2021, 19:04.


Irekia Eusko Jaurlaritza - Gobierno Vasco :: Ertzainen senideentzako ate irekiko jardunaldiak antolatu dituzte Bilboko ertzain-etxearen XX. urteurrena ospatzeko\nErtzainen senideentzako ate irekiko…\nLehendakariak Deustuko ertzain-etxea bisitatuko du irekieraren urteurrenean\nIñigo Urkullu lehendakariak Bilboko ertzain-etxea bisitatuko du bihar, azaroak 3an, irekieraren XX. urteurrenean. Deustuko ertzain-etxeak ekitaldi instituzional horrekin abiaraziko ditu urteurrena ospatzeko antolatu dituen ekitaldiak. Lehen aldiz, gainera, bertako ertzainen familientzako jardunaldi irekiak antolatu ditu. 1994ko urriaren 25ean iritsi zen Ertzaintza Bilbora, eta EAEko herritarren segurtasuna bermatzeko ardura hartzeko aurrerapauso esanguratsua izan zen.\nBihar, azaroak 3an, ekitaldi bat egingo dute Ertzaintzaren Bilboko hogei urteak gogorarazteko. Lehendakaria buru izango duen ekitaldian, Segurtasun Saileko eta arduradunak, artean Estefania Beltran de Heredia sailburua, Ertzaintzako arduradunak, ertzain-etxearen inauguraziotik gaur egun arteko unitate-buru izandakoak, Bilboko alkatea, herritarren segurtasuneko eta gizarte-ekintzako zinegotziak eta Bilboko Udaltzaingoko arduradun nagusiak egongo dira.\nBilboko ertzain-etxeko nagusi Todor Arestik eta haren taldearen ongietorria jaso ondoren, lehendakariak eta sailburuak ekitaldi instituzionala zuzenduko dute, Bilboko alkate Ibon Aresorekin batera. Ertzain-etxeko agente batek ohorezko aurreskua dantzatu ondoren, Ertzaintzako buruak hitza emango die Bilboko alkateari lehengo, Segurtasuneko sailburuari ondoren eta lehendakariari azkenik. Gainera, ertzain-etxeak hiriaren zerbitzura lanean eman dituen hogei urteak gogorarazteko bideoa ikusiko dute.\nErtzain-etxeko agenteen familientzako jardunaldi irekiak datorren larunbatean hasiko dira eta hilabete osoan iraungo dute. Hala, senideek Deustuko ertzainen lantokiak eta eginkizun nagusiak ezagutu ahal izango dituzte. Halaber, polizia-lanak egiten dituzten txakurrek erakustaldia eskainiko diete eta, baita ere, Polizia Zientifikoaren lan prozedura batzuk ezagutuko dituzte.


martxoa 2018 - Katebegia\nGelditu zaitezte gurekin / Ana Malagon (Elkar, 2017) Patagoniara Hazparnen barrena / Kepa Altonaga (Pamiela, 2017) Ospa / Juan Luis Zabala / (Susa, 2017) Bihotz handiegia / Eider Rodriguez (Susa, 2017). Katebegia, politikaren eta literaturaren (h)egian. Lema horien pean jardun ohi dut gune honetan. Egia hegian ibiltzen da, baina egiago da literaturenean politikenean baino. Orain gutxi maxima gisako bat paratu dut orriotan: Literatura, nire uste zuloan, berez da...


Hostoen Eroraldia – VALLE DE AEZKOA\nAezkoan udazkenan ikus daitezkeen koloreak apartak dira, guztiz. Errepidean autoarekin joaten zarela, udazkeneko ibilaldi fresko bat ematen duzula, non-nahi, Aezkoa gorriz, laranjaz eta horiz jantzita ageri zaigu.\nIpuin bateko paisaia bailitz, udazkena etorri eta, duela milaka urte bezala, pagoek hostoak askatu eta alfonbra gorrixka batez estali lurra. Goroldiaren artean zizak hazi, eta, urrunean, errekaren hotsa entzun da. Aski da Nafarroako Pirinioetara hurbiltzea, urteko urtarorik magikoarenaren xarma ikusteko.\nAutoa erabiltzea da bidaia kromatiko hau egiteko modurik hoberena, eta, oso garrantzitsua, presarik gabe egin behar da. Kolore kontraste handiak ematen dira mendian: gorriak, horiak, laranjak, okreak, marroiak eta berdeak, moreak, grisak… eta bakoitza milaka gama desberdinekin.\nUrteko garai honetan ibarreko herriak dekoratzen dituzten basoek eta lorategiek kolore sinfonia berezi askoa eskaintzen dute, eta kontenplatzea aski da edertasuna bilatzen duten bisitarien nahia asetzeko.\nIbilbideak egitea dago, naturarekin gozatzeko aukera eskaintzeko espresuki diseinatutako panoramika zabalak dituzten bideetan barna. Leku batzuk, gainera, seinaleztatu dira (behatokiak), eta horietatik ñabarduren aniztasuna handiagoa da. Eta oso garrantzitsua da, argazki kamera eramatea.


Anarirekin hasi eta Rodeorekin bukatuko da Zestoako Portalek datozen asteetarako prestatu duen egitaraua - Urola Kostako Hitza : Urola Kostako Hitza\nHilaren 19an izango da musikari azkoitiarraren solasaldia eta emanaldia, eta urtarrilaren 4an zestoarren emanaldi akustikoa. Tartean, mus txapelketa eta Jokin Urainen liburuaren aurkezpena izango dituzte kultur elkartean.\nAnari. (Gorka Beunza)\nBadoan urtea agurtzeko eta datorrenari harrera egiteko egitarau oparoa prestatu du Zestoako Portale kultur elkarteak. Abenduaren 19tik urtarrilaren 4ra bitartean, lau hitzordu prestatu dituzte Portalekoek. Musikarekin ireki eta musikarekin itxiko dute datozen asteetako eskaintza. Datorren asteazkenean, hilak 19, Anari musikari azkoitiarra izango da Portalen. 20:00etan hasita, Mikel Lizarralde Berriako kazetariarekin solasean ariko da lehendabizi Anari, eta bakarkako emanaldia egingo du ondoren. Urtarrilaren 4an, berriz, herriko Rodeo taldekoak izango dira kultur elkartean ariko direnak, 19:00etan hasiko den kontzertu akustikoa eskainiz. Abenduaren 28a muslarien topaleku bihurtuko da kultur elkartea, I. Portale Mus Txapelketa antolatu baitute egun horretarako. 22:30ean hasiko da txapelketa eta 22:00etan irekiko dute izen-ematea; bikoteko 20 euro ordaindu beharko dute parte-hartzaileek. Urtarrilaren 2an, berriz, liburu aurkezpena izango dute Portalen. Jokin Urain idazle eta preso ohiak Amaren etxea aurkeztuko du bertan, presoen ehun testigantza inguru jasota argitaratu berri duen liburua. 19:00etan hasiko aurkezpen ekitaldia.


Aldundiak eskualdeko lehiakortasuna bultzatzeko programa batu die Bizkaiko ekonomia suspertzeko baliabideei - Área de prensa - Bizkaia.eus\n2020(e)ko maiatzaren 21(a) 09:15\n660.000 euroko foru-inbertsio baten bidez, eskualdeko lehiakortasuna bultzatzeko programak indartu egiten du tokiko erakundeek Bizkai osoaren garapen ekonomikoan eta enpresa-sarean duten eginkizuna.\nEkonomia Sustatzeko Sailak 660.000 euro bideratu ditu ekitaldi honetan eskualdeko lehiakortasuna bultzatzeko programara, tokiko eta eskualdeko erakundeek Covid-19ak sortutako egoerari erantzun ahal izan diezaioten eta Bizkaiko eremu guztietan ekonomia sustatzeko proiektuak eta jarduerak bultzatzen jarraitzeko.\nBizkaiko Foru Aldundiaren Gobernu Kontseiluak onetsitako dekretua hauei zuzentzen zaie: toki-garapeneko agentziei, mankomunitateei, udalei eta toki-garapeneko agentziarik ez duten entitateei. Dekretuak, gainera, dirulaguntzak jasotzen ditu bere lurralde-eremuaren barruko enpresa-sarean inpaktua lortzeko bideratutako jarduerei laguntzeko.\nProgramaren 2020ko deialdia behar bezala egokitu da osasun-larrialdiko egoerak sortutako testuinguru berrira. Hala, dekretuak dirulaguntzak aurreikusten ditu, betiere erreferentzia moduan eskualdea hartuta, industria-sektoreetako enpresen premiei eta industriarekin eta handizkako merkataritzarekin lotutako zerbitzuei erantzuten dieten erakunde onuradunen sustapen ekonomikoko jardueretarako, COVID-19aren eraginak sortutako egoeraren ondoren.\nEskualdeko lehiakortasuna bultzatzeko programa enpresa-ehunaren erronka nagusiei erantzun diezaieketen jardueretara bideratuta dago. Horrela, enpresen lehiakortasuna hobetzeko jarduerak bultzatuko dira, besteak beste digitalizazioaren eta 4.0 industria ekimenaren, enpresa-kudeaketa hobetzearen, berrikuntza sustatzearen, nazioartekotzean eta enpresen arteko lankidetzan jarduten dutenen kasuan.\nEra berean, dekretuak ete-ei eta mikroete-ei zuzendutako prestakuntza-proposamenak babesten ditu, bereziki gaur egun enpresak kezkatzen dituzten gaiei buruzkoak: digitalizazioa, merkataritza suspertzea, aukera-sektoreen inguruko negozio-aukera berriak sortzea, enpresa traktoreen eta ete-en arteko lankidetza aktibatzeko proiektuak, berrikuntza irekia bultzatzeko proiektuak, enpresa kooperatiboak sortzea edo hurbilago dauden balio-kate berriak garatzea, besteak beste.\nBizkaia Orekan Sakonduz Bizkaiko Foru Aldundiak abian jarritako ekimena da, lurraldearen garapen orekatu eta jasangarrian sakontzen jarraitzeko, lehiakortasuna bultzatzen duten garapen-eragile eta -erakundeekin lankidetza dinamikak garatuz.\nLurralde osoan zehar Bizkaia Orekan Sakonduzen inguruan ehundutako sarea funtsezkoa da Bizkaiko eremu guztiak berraktibatzeko, hurbiltasunagatik eta erakunde horiek udalerriko enpresen behar erreal eta espezifikoei buruz duten ezagutzagatik, bai eta lurraldeko enpresa txikiei dauden tresna eta neurri guztiak ezagutarazteko ere.\nBizkaia Orekan-en inguruan tokiko eta eskualdeko eragileekin batera sortutako sareari esker, azken asteetan 62 pertsonako talde bat antolatu da, zeina ahalbidetzen ari baita osasun-larrialdiaren ondorioak arintzeko abiarazitako neurriak eta laguntzak hel dakizkien Bizkaiko zonalde guztietako enpresa txikiei eta pertsona ekintzaileei.


Kornilov, Lavr – K17.eus\n13th azaroa 2017 K17\nErrusiar militar, etnologo eta esploratzaile kontrairaultzailea. Turkestanen, Ust-Kamenogorska (egun Öskemen, Kazakhstan) jaio zen etnikoki nahastutako familia kosako batean: aita kosakoa eta ama turkomano-mongoliarra, buriatiarra zituen (hala ere, bere jaiotzari eta familiari buruzko datuak ez daude guztiz argi, batzuen ustez ume adoptatua ere izan zen). Hala ere, bere karrera militarra erregular bezala hasi zuen, ez kosako bezala. Mikhailovski Artilleria Eskolan lizentziatu zen 1892an, eta gero San Petersburgoko eskolan (1895an) eta Turkestanen destinatua izan zen batez ere. XIX eta XX mendeen artean, armadan zerbitzua egiteaz gain, Turkestan errusiarraren eta txinatarraren (Xinjiang) espedizio batzuk egin zituen, bai geografikoak zein inteligentzia militarrekoak (bere espedizio askotan, Turkestango muga-pasabide asko lehen aldiz gurutzatu zituzten). Bertako hizkuntza turkomanoak ikasi zituen, eta turkomanoei eta txinatarrei buruzko etnografia artikuluak ere idatzi zituen, bere artikuluak garaiko geografia liburuen oinarri izan zirelarik. 1903an eta 1904an Balutxistanen (orduan, India britainiarra) egon zen, “espedizioak” egiten (eta britainiar tropak espiatzen). 1905ean Errusiar-Japoniar Gudan parte hartu zuen. 1907 eta 1911 artean Txinako errusiar enbaxadan atxiki militar bezala aritu zen (txinera ere ikasi zuen, eta etnogeografia lanak egiteko lana berrabiarazi zuen), eta 1911an koronel gradua lortu zuen.\nLehen Mundu Gudan zehar, 1915an, lotinant-jeneral kargua lortu zuen, eta halaxe, dibisioak zuzentzen hasi zen. Laster jeneral ausart eta independente, baina diziplinarik gabeko edo zentzu gutxiko fama hartu zuen. Mikhail Alekseiev armadaburuak esan zuen moduan: “bihotza lehoi batena du, baina burmuina, ardi batena”. Bere menpeko Martinovek iritzi hau bota zuen: “Kornilov langilea eta burugogorra zen, baina gaitasun intelektual murritzak zituen (…) Ez zuen antolaketa talenturik”. Brusilovek esan zuen “oso ausarta eta soldaduek oso maitatua zen, baina askotan giza galera handiak eragiten zituen. Sekula ez zuen atzera-egitea agintzen, ezta ere gomendagarria zenean”. Halako adibidea 1915ko apirilean izan genuen: Aleksei Brusiloven ordenen kontra Przemysl poloniar hiria hartzen saiatu zen (Martinoven ustez Kornilovena izan zen errua), bere unitatea likidatua izan zen, eta bera austriarrek atxilotu zuten. 1916an ihes egin zuen, eta Errusiara itzuli zen. Ihesaldi hori balentria handi bezala hartua izan zen, eta horrek berriz ere graduz igotzea ekarri zion, nahiz eta ordura arte borrokan garaipen edo arrakasta handirik izan ez. Baina gertakari horrek Korniloven izaeraren eta profilaren funtsezko beste zantzu bat argira ekarri zuen “ausardiaren kultua”, berak ere ernaltzen lagundu zuena. Halako famak, batez ere “politika-gizonekin” alderatuz (ausardia vs kalkulua, aberria vs alderdia) 1917an eskuinaren idoloa, edo “Errusiak behar duen gizon indartsurako” hautagaia bihurtu zuten.\nMitoak dionaren kontra, Kornilov ez zen sekula ere tsarista izan. Bere erregimentuko ereserkia antitsarista zen, eta otsaileko iraultzaren egunetan, Dumako Kideen Behin-behineko Komiteak bera jarri zuen Petrogradeko gobernadore militar moduan, tsarrak izendatutako Sergei Khabaloven ordez (martxoaren 5ean hartu zuen kargua). Gainera, martxoaren 8an Aleksandra Romanova tsarina atxilotu zuen. Eta baita 1918 bezalako data batean, Armada Zuriaren zuzendari zenean, “Romanov dinastiaren berrezarkuntzak, niri bost axola” esan zuen. Egia esan, Kornilov Otsaileko Iraultzaren ostean klase zuzendari gisa agertu zen burgesiaren ordezkari tipikoa izan zen, baita ere bere jatorri “umila” bere kredentzial “demokratiko” gisa aipatzen zuten. Orlando Figesen arabera, “1917ko lehen seihilabetekoan Sobietarekin harreman onak zituen, eta erretolika iraultzailea (Otsaileko Iraultzaren aldekoa, zehaztu behar dugu) erabiltzen zuen”. Hala ere, iritzi honek ere pixka bat `puztua dirudi: Kornilovek egia esan Guda ministro liberal Gutxkovekin egiten zuen lan Sobietarekin baino gehiago, eta honek emandako Lehen Zenbakidun Ordena abolitu nahi zuen; hots, otsaileko iraultzaren kontsentsu barruan kokatzen zen, baina Dumatik gertuago sozialistengatik baino.\nKornilov historiografian “eskuin muturreko militarra” bezala deskribatua izan da, baina berak proposatutako neurri gogor, autoritario eta soldaduen komiteen aurkakoak gehiago ziren garai horietan burgesia “demokratikoak” eta are alderdi sozialista ofizialistek konpartitutako kezka baten ondorio (masen eta Sobieten erradikalizazioaren aurrekoak) eskuin muturraren ideia propioa baino (1917ko uztail-abuztuan kadeteak ziren Korniloven babes nagusia). Kornilov “eskuin muturreko” bezala deskribatzeak, gure ustetan, ez du ez 1917ko dinamikak ez klase-borrokaren dinamikak ulertzen laguntzen, halako neurriak burgesiarengan ohiz-kanpokoak direnaren ideia zabaltzen du eta.\n1917ko apirilean Kornilovek bere tropak manifestazio boltxebikeen aurka egiteko erabili nahi izan zituen, baina Sobietak eragotzi egin zion. Lehen Zenbakidun Ordenaren kontra zegoela eta, Kornilovek apirilean dimisioa eman zuen, eta Gutxkovek Iparraldeko Frontearen komandnate izendatu nahi izan zuen, baina Mikhail Alekseiev armadaburua kontra jarri zen, hala bazen dimititzeko mehatxua eginez. Azkenean, 1917ko maiatzean Zortzigarren Armadako komandante gisa bidali zuten berriz ere Galitziako frontera, Boris Savinkov komisario zuelarik. Kornilovek bertan boluntarioen unitateak sortu zituen (tartean, Emakumeen Heriotza-Batailoia), bere ustez halako abertzaletasun zibiko-militarrak Sobietei aurre egin ahal zien eta “Ordena berrezarri”; baina askok bere botere-plataforma ikusi zuten bertan. Ekainean izandako “Kerenski ofentsiba” porrot egindakoan, arrakasta izan zuen komandante gutxienetakoa izan zen, horrek bere fama handitu zuelarik. Garai horretan, bere aldetik, bere sektorean heriotza-zigorra berrezarri zuen. Uztailean, Aleksandr Kerenski lehen ministroak armadaburu izendatu zuen, Gobernuko alderdi sozialistek ere erabaki hau babestu zutelarik. 1917ko abuztu erdialdean egin zen Estatu-Konferentzian, eskuinak bere “Errusia salbatzeko” hautagai bezala hartu zuen. Kornilovek, postua hartzerakoan, bere erreforma programa ezarri behar zuela esan zuen. Eskuineko ofizial batzuk postuz igo zituen, adibidez Anton Denikin Hego-Mendebaldeko Fronteko komandante izendatu zuen.\nKorniloven izena historiografian ezaguna egin zuen 1917ko abuztuaren bukaeran gertatutako krisiak, “Korniloven Estatu-kolpea” bezala ezagutzen dugunak. Kornilovek bere erreforma programa autoritarioa eta antisobietarra inposatzeko saiakera batetik etorri zen, bere lehentasuna hori zelarik, baina asmo horiek betetzeko zein bide aukeratu nahi zuen ez dago hain argi: bera diktadore bihurtzea, Kerenskiren baimenarekin diktadore bihurtzea, Kerenski bera diktadore bihurtzea, edo erregimena ez aldatzea; gainera kontuan izanik egunez egun protagonistek iritziz aldatu zutela. Bestetik egia ere bada eskuineko taldeek Kornilov diktadore postuan jarri nahi zutela. Halako asmoek, asmo-gurutzapenek, Kerenski eta Korniloven arteko inbidia eta mesfindantzak eta azken orduko gaizkiulertuek, abuztuaren 27an Kerenski Kornilov kargugabetzera eta Kornilov bere tropak (teorian “balizko matxinada boltxebikea zapaltzeko” kontzentratutakoak) Petrogradera mugiaraztea ekarri zuten. Gaizki ulertu hori ez zen bere onera ekarri (jakin beharra dago Kerenskik ala Kornilovek, nork egin zuen gehiago egoera itzulezina izan zedin), eta abuztuaren 28an Korniloven “Estatuaren kontrako matxinada” salatu zuen Behin-behineko Gobernuak. Kornilovek praktikoki ez zuen troparik izan benetako matxinada bat aurrera eramateko (berari leialenak zitzaizkion soldaduek ere ez zuten Behin-behineko Gobernuaren kontra borrokatu nahi), eta irailaren 1ean atxilotu egin zuten.\nBere “Estatu-kolpe” saiakeraren ostean, monastegi katoliko bielorrusiar batean sartu zuten preso, Bikhov herrian. Hala ere, atxilo-aldian zehar baldintzak oso lasaiak zire:, kartzela-zainak Korniloven goardia turkomanokoak ziren (atxilotutako beste batek, Anton Denikinek esan zuen: “ez dakit nor zegoen deserosoago: gu, atxilotuok, edo gure atxilotzaileak”). Urriko Iraultzaren ostean aske geratu zen, giro nahasia aprobetxatuz “Estatu-kolpea” ikertzeko komisioko kide batek hala erabakita (Nikolai Krilenko boltxebikeak, antza denez, Bikhoven kartzelaratuak zeudenei “bigarren aukera” bat eman nahi zien, hau da, Armada Gorri berrian zerbitzatu nahi zutenei askatasuna ematea).\nKartzelatik ateratzerakoan, Don eskualde kosakora joan zen 1917koi abenduaren 7an iritsiz, eta han “Bolondresen Armada”, Hegoaldeko Frontean Armada Zuriaren nukleoa izan zena antolatu zuen Aleksei Kaledin buruzagi militar kosakoarekin eta bere arerio zahar Mikhail Alekseievekin. Korniloven eta Alekseieven arteko harremanak oso txarrak ziren, bai estrategia politiko-militar ezberdina zutelako (Kornilov askoz ere erasokorragoa zen) eta bai iraganeko ezinegon pertsonalengatik (Korniloven “Estatu-kolpea” zela eta, Alekseiev izan zen irailaren 1ean Kornilov atxilotu zuena). Nahiz eta adostasun batetara iritsi (Alekseiev Barne eta kanpo politikaren arduradun gisa, Kornilov Afera Militarren arduradun gisa), ez zuen guztiz funtzionatu eta bi liderrak bestea baztertzen saiatu ziren. Kornilovek Izu Zuriaren aldeko apustua egin zuen: “Errusia salbatuko dugu errusiarren hiru laurdenak hil behar baditugu ere” esatera iritsi zen. Beste esaldi bat, menpeko bati esan ziona: “ez itzazu presorik egin, hil itzazu!” izan zen. Kornilovek Errusia Hegoaldean “akatze-guda” bat egin zuen, Fediuk historiagilearen arabera “Bere errepresioak, zigortu baino, beldurtu egin zuen”.\n1918an, Armada Gorriak Don Eskualdeko Novotxerkassk hiria eraso ostean, Armada Zuriak Hegoaldera, Kuban Eskualdera egin behar izan zuen, “Izotzaren Martxa” deitutakoan. 1918ko apirilaren 13an, Kuban Eskualdeko Jekaterinodar (egun, Krasnodar) hiria erasotzean saiatzen ari zelarik, Armada Gorriaren obus batek hil zuen.\nPrevious Previous post: Jelizarova (Ulianova), Anna\nNext Next post: Antonov-Ovseienko, Vladimir


Egitaraua martxoaren 14an aurkeztuko dugu - zer berri? - udaltop\nEgitaraua martxoaren 14an aurkeztuko dugu\nBagoaz pixkanaka aurrera.Martxoaren 14an, Udaltopen 2016ko edizioa aurkeztuko dugu, Eusko Jaurlaritzaren Donostiako egoitzan. Goizeko 11:00etan egingo den prentsaurrekoan, egitarauaren berri eman eta izen-emate epea zabalik dagoela iragarriko da, besteak beste.\nAgerraldian partaide izango dira Jon Antxordoki Lasarte-Oriako Udaleko Euskara Batzordeko lehendakaria; Mikel Irizar Gipuzkoako Foru Aldundiko Hizkuntza Berdintasuneko zuzendari nagusiak; eta Jorge Giménez Eusko Jaurlaritzako HPSko Hizkuntza Ikerketa eta Koordinaziorako zuzendariak parte hartuko dute.\nGogoratu, aurten gazteak, kirola eta euskara izango ditugula hizpide. Kirola D ereduan, noizko? Nork eta zer egin genezake gazteen euskarazko kirol jarduna ziurtatzeko? Izenburupean hainbat adituren hitzaldiak entzuteko aukera izango da, tartean astelehenean iragarriko ditugun hainbat berrikuntzekin.\nHitzordua Lasarte-Oriako kultur etxean izango da, 2016ko apirilaren 21ean eta 22an.


Bilera Gotzone Sagardui Osasun sailburuarekin – CAFGUIAL.NET – Colegio Territorial de Administradores de Fincas de Gipuzkoa y Alava\n, Prentsa Aretoa\nEuskadiko Finka Administratzaileak Gotzone Sagardui Osasun Sailburuaren esanetara jarri dira jabeen erkidegoetan Covid 19-ak eragin ditzakeen arazoei elkarrekin aurre egitera begira.\nSailburu andrearekin batzartzea eskatu dute egoitza-eraikinetan eta eraikinetako gune komunetan jarduteko protokoloak eta irizpideak elkarrekin ezartzeko, bai eta urte bukaera baino lehen egin beharko diren jabeen batzarretarako ere.\nGaur egun indarrean dagoen araudiak ez du aurreikusten edukiera zehatz bat egoitza-eraikinetan jabeen batzarrak egiteko.\nFinka Administratzaileen Euskal Kontseiluak Gotzone Sagardui Osasun Sailburu andrearekin batzartzeko eskakizuna egin dute, gaur egungo pandemiak jabeen erkidegoetan eragin dituen arazoei aurre egiteko eta, horrela, arau edo jarraibide batzuk ezartzeko egoitza-eraikinetako eguneroko bizimodua errazte aldera. Oso egoera berezian gaude urte bukaera baino lehen ohiko batzar asko egin beharko direlako eta itxialdiak egoera hau are gehiago larriagotu du. Urte sasoi honetarako programatutako bilerak egin behar dira, Covid-19aren eraginez eta segurtasun arrazoiengatik egin ez zirenak errekuperatzeaz gain.\nFinka administratzaileak oso kezkatuta daude egoera honekin. Gaur egungo araudiak ez du edukiera zehatz bat aurreikusten egoitza-eraikinetako atarietan jabeen batzarrak egiteko, eta hainbatetan, gainera, ez dago toki nahikorik segurtasun neurriak betetzeko behar diren distantziak gordetzeko.\nGaur egun, Jabetza horizontalari buruzko legeak ez du baimentzen bilera telematikoak egitea, salbu eta jabeen batzarrak aldez aurretik akordioa adostu ezik. Akordio horiek ezin izan dira egin hainbat hilabetetan batzarrak egiterik egon ez delako. Horrek eragin du arazoa are larriagoa izatea.\nPrevAurrekoaElkarrizketa Onda Vascan\nHurrengoaCAFGUIALek 3.000 € eman dizkio Juneren Hegoak Gobernuz Kanpoko ErakundeariNext\nGehiago ikustea »\nElkarrizketa Onda Cero Irratian\nAlbisteak Select Month December 2020 (1) October 2020 (4) September 2020 (2) December 2018 (2)\nUtilizamos cookies para asegurar que damos la mejor experiencia al usuario en nuestro sitio web. Si continúa navegando está dando su consentimiento para la aceptación de nuestra política de cookies.\nAdos / AceptoCookie politika / Política de cookies


Afasia elebiduna: hizkuntza-arazoak osagai eta hizkuntza guztietan? - Zientzia Kaiera\nZein eta nolakoak dira hizkuntza-arazoak euskara-gaztelania elebidun afasikoengan? Modu eta neurri berean azaleratzen al dira arazo horiek elebidunaren bi hizkuntzetan? Ikerketa-galdera horiei erantzuteko, gaztelania-euskara aldibereko elebiduna den afasiko baten kasu-azterketa burutu genuen.\nIrudia: Afasiaren sintomak ez dira modu eta neurri berean azaleratzen elebidunen bi hizkuntzetan.\nAfasiko elebidunaren hizkuntza-jokabidea xeheki ikertzeko hizkuntza-arazoak nola azaleratzen diren behatu da bi hizkuntzetan honako hiru metodo hauek konbinatuz: behaketa bidezko metodoak (hizketa espontaneoa), afasia aztertzeko bateria orokorrak eta ariketa esperimentalak. Halaber, afasikoaren antzeko ezaugarriak zituen hizkuntza-arazorik gabeko elebidun kontrol baten jokabidea ere aztertu zen.\nEuskara-gaztelania afasiadun honen kasu-azterketan bi emaitza nagusi aurkitu ziren. Alde batetik, afasiak modu espezifiko eta bereizian eragin diezaieke hizkuntza-osagai eta prozesuei. Hiztegiari dagokionez, adibidez, ikusi zen afasiadunak bi hizkuntzetan zenbait arazo zituela hitzak eskuratzeko (euskaraz arazoak nabarmenago ziren). Arazo horiek prozesu eta maila jakin batzuei eragiten zieten soilik: lexiko osteko maila fonologikoari (hotsei) eta hitzaren irudikapen lexiko fonologikoari (hitzari), baina ez, ordea, maila semantikoari (esanahia). Hala erakutsi zuten hitzak ekoitzarazteko ariketa batean ageri ziren akats fonologikoen kopuruak (adb. eltzea ekoiztea iltzearen ordez) eta mihi-puntako fenomenoaren sintomek. Emaitza horiek aditzera ematen dute esanahia eta forma disoziatuta daudela hizkuntzaren irudikapenean, beste lan batzuek erakutsi dutenez.\nMaila morfosintaktikoari dagokionez, zenbait esaldi konplexuren ulermen eta ekoizpenean ere urradura espezifikoak azaleratu ziren. Ekoizpen-ariketetan ez zen arazorik ageri ez gaztelaniaz ez euskaraz. Ulermen-ariketetan, berriz, zenbait arazo ageri ziren euskaraz soilik egitura jakin batzuetan, hain zuzen, pinguinoa garbitzen duen umea bezalako subjektuzko erlatibozkoetan eta nor orrazten du erreginak? bezalako objektuzko galderetan.\nBestalde, berretsi zen afasiaren sintomak ez direla modu eta neurri berean azaleratzen elebidunen bi hizkuntzetan, zenbait antzekotasun kualitatibo egon arren, alde kualitatibo eta kuantitatiboak aurkitu baitziren. Hiztegi-mailako arazoetan antzekotasun kualitatiboak ageri ziren (maila semantikoa urratu gabe bietan, eta maila fonologikoak urratuta), baina baita alde kuantitatiboak ere: hutsak euskaraz gehiago ziren. Maila morfosintaktikoan alde kualitatiboak aurkitu ziren: ulermen-arazoak euskaraz bakarrik antzeman ziren. Horrek aditzera ematen du afasiadunak gaztelania hobeto mantendu edota berreskuratu duela euskara baino. Hizkuntza-errehabilitazioa gaztelaniaz egitea, eta lesioaren ondoren gaztelania nagusiki erabiltzeak azal lezakete gaztelania hobeto mantentzea aztertutako afasiadunarengan.\nOro har, ikerlan honetako emaitzek, afasiari buruzko beste ikerketa batzuekin batera, erakutsi dute bi hizkuntzak eta hizkuntza-osagaiak hein batean modu bereizian daudela antolatuta elebidunen burmuinean; horregatik gerta daiteke hizkuntzak eta hizkuntza-osagaiak modu bereizian eta desberdinean urratuta suertatzea. Emaitza hauek ondorio garrantzitsuak dituzte afasiko elebidunen azterketari begira; ezinbestekoa da hizkuntza-osagai eta hizkuntza guztiak zehaztasunez aztertzea hizkuntza-arazoak oharkabean ez pasatzeko.\nArtikuluaren izena: Zenbakizko biskositateak eragindako soinu-eztandaren simulazioaren zailtasunak\nLaburpena: Burmuineko lesioen ondorioz afasia deritzen hizkuntza-arazoak ager daitezke. Arazo horiek era askotakoak izan daitezkeen arren, oro har, ez dira hizkuntza-osagai guzti-guztietan azaleratzen (adb. hotsetan, hitzetan, esaldien antolamenduan), ezta elebidunen hizkuntza guztietan ere. Hain zuzen, elebidunen kasuan, gerta daiteke hizkuntza batean arazoak agertzea eta bestean arazorik ez azaleratzea (edo arazoak arinagoak izatea) edota bi hizkuntzak ez berreskuratzea maila eta modu berean. Elebidun afasikoen hizkuntza-arazoak aztertzeak aukera ematen du hizkuntzak eta hizkuntza-osagaiak burmuinean nola antolatzen diren ezagutzeko, hots, egitura partekatuak dituzten edota mailaren batean bereizita dauden jakiteko.\nELEBILAB, Euskal Hizkuntza eta Komunikazioa Sailean landu du tesia Amaia Munarriz-Ibarrolak.\nArgitalpen-data: 2018/10/04 · Atala: Argitalpenak, Dibulgazioa\n[…] agertzea eta bestean arazorik ez azaleratzea edota bi hizkuntzak ez berreskuratzea maila berean. Ikerketa honen emaitzek erakutsi dute bi hizkuntzak eta hizkuntza-osagaiak hein batean modu bereizian daudela […]


Hiri ilustratua - - Alea.eus\nIrati Iciar 2018-03-23 10:17\n"Hiria jakituriaz janzten digute, irudi eta testuen bidez ideiak begien bistara ekarrita".\n"Ilustratu" hitza Harluxet entziklopedian begiratu dut eta ondoko bi adierak eman dizkit: "jakituriaz jantzia (batzuetan modu trufagarrian erabilia)" eta "inprimaki bat oro har testuarekin zerikusia duen irudiez hornitu".\nBiak ala biak ondo datozkit oraingoan kontatu nahi dizuedan honetarako, izan ere, txundituta nauka gure hiri ilustratuak, irudiz hornitutako hiri jakinduriaz jantziak. Nork esango ligukeen orain urte batzuk graffiti eta muralez jantzitako Gasteiz bat izango genukeela.\nOinarrian, kaleko irudi, margo, ilustrazio eta mezu kitzikatzaileak dira graffitiak, baimenik eskatu gabe pareta eta leku hautatuetan eginak, gauean edo ezkutuan, mezu indartsuak irudikatzeko burutuak; aldi berean, iragankorrak eta suntsigarriak, paretaren jabeak edo uneko autoritate batek irudia, eta berarekin mezua, ezabatuko duela jakinda sortuak.\nBaina graffitiek ere bere bidea egin dute eta gaur egun artelan gisa errekonozituak dira, erakusketa eta museoetan ere ikusi ditzakegu, beraien izaera klandestino eta kaletarra gaindituta.\nGasteizen, ordea, kalea hartu edo berreskuratu dutela esango nuke. Hiria jakituriaz janzten digute, irudi eta testuen bidez ideiak begien bistara ekarrita, hiria bera esplikatuz, herritarren bozgorailu.\nHorregatik iruditzen zaizkit hain zirraragarriak Errekaleorreko muralak, gune okupatuaren komunikabide. Baita Zaramagako mural dotoreak, aldarrikatzaile, memoriaren gordailuak, auzoaren sentipenaren ilustrazio. Ezin ahaztu ere, etxaldeko auzokoek enkargatuta egindako garajeetako graffiti txukunak, helburu higienikoekin eginak, sarrera ilunak alaitzen dituztenak.\nBenetan maite dut hirian paseoan nabilela graffiti edota mural berri bat deskubritzea, hiriak erakusten dizkidan ideia eta irudi horiek deszifratzea, gure hiri ilustratuaren jantziak baitira.


Hainbat ikastaro, tailer eta hitzaldi antolatu ditu Oreka bioelkarteak | El Diario Vasco\nHainbat ikastaro, tailer eta hitzaldi antolatu ditu Oreka bioelkarteak\nLandare tailerra, Eva Menak (ezkerrean) emango du.\nSukaldaritza energetikoa, loreen zainketa eta landare medizinalak izango dira landuko diren gaietako batzuk\nJOAQUIN SUDUPE Jueves, 20 abril 2017, 00:12\nOreka Bioelkarteak hainbat ikastaro, tailer eta hitzaldi antolatu ditu datorren hilabeteetarako. Aktibitate guztietan, izen ematea Oreka Bioelkartean egin behar da edo eta 943 026231 telefonoan.\n'Udaberri eta udarako sukaldari-tza energetikoa' delako ikastaroa, maiatzak 2, 18 eta ekainak 1 (ostegunak) emango da. Berau, arratsaldeko 6:00etatik 8:00etara emango da Elkarguneko sukaldean. Irakaslea Silvana Huegun izango da.\nBeste ikastaroa, 'Ogia nola egin' gaiari eskainia izango da. Apirilak 29an, larunbata izango da Haristizabal baserria (Itsaso) eta emango duena; Xabi Akizu. Ikastaroa, dohaineko da eta goizeko 10:00etatik arratsaldeko 17:00etara emango da. Izena emateko epea larunbata arte dago zabalik.\nHirugarren ikastaroa, 'Udaberrian loreak nola zaindu' izenburupean Kimu batek zuzenduko duena. Doan izango da eta apirilak 24, astelehena, emango da arratsaldeko 18:30ean Elkargunean.\nHitzaldiei dagokionez, Jakoba Errekondorena apirilaren 26an, asteazkena, izango da. 'Bizi baratza' izenburuan, kontsultak egiteko aukera izango da. 18:30ean eskainiko da Elkargunean.\nBigarren hitzaldia, Ricardo Arriola (mediko homeopata eta akupuntore) eta Silvana Huegunek (dietista - nutrizionista) emango dute. Hitzaldiaren izen burua 'Cómo cuidarnos en primavera y verano según la medicina tradicional china' da eta apirilak 28an emango da Elkargunean arratsaldeko 18:30ean.\nEskaintza sorta bukatzeko, landare medizinal eta horiek nola ibili tailerra ere antolatu dute. Bertan, ukenduak, infekzio edo zornadurentzako pomadak, umeentzako kremak, baltsamoak, masaietako olioak eta abar nola egin eta nola erabili ikasiko da.\nTeoriaren aparte, zalantzak eta galderentzako ere tokia izango da tailerra egiten den bitartean. Maia-tzak 3, 17, 24 eta 31n emango da Kultur Etxean arratsaldeko 18:30etik 20:30era.\nIzen ematea, larunbatera arte dago zabalik. Tailerra, Eva Mena Expositok emango du.\nSubvenciones para programas y actividades medioambientales Nueva serie de cursos de empoderamiento para mujeres


‘Harria Herria’, dantzak eta eskaladak bat egiten dutenean - Deia\n‘Harria Herria’, dantzak eta eskaladak bat egiten dutenean\nDimegaz Kultur Elkarteak bere laburmetraia aurkeztuko du gaur Bilbon\na. lópez 17.12.2019 | 20:08\n‘Harria Herria’-ren errealizazioa Oier Plazak egin du. A. Gonzalez\n‘Harria Herria’-ren errealizazioa Oier Plazak egin du.\nBilbo - Dantza bertikala, eskalada, Oreka Tx, Miren Narbaiza abeslaria, Karmele Gisasola harrijasotzailea? anitzak dira Harria Herria laburmetraiak uztartzen dituen elementuak. Harriarenganako maitasunak abiatu zuen sei gaztek osatzen duten Dimegaz Kultur Elkartearen proiektua. Bere sortzailea den Janire Etxabek azaltzen duenez, zazpi minutuko ikus-entzunezko piezan ikusi daitekeena Xabier Sukiaren letran oinarritutako proiektua da, eta bertan "dantza bertikalaren estetika eta ikusgarritasuna, gizakiak suntsitutako espazio natural batera ekarri da". Izan ere, aukeratutako Andrabideko harrobia, Ereño eta Arteaga artean, ezinbestekoa izan da proiektu honentzat. Zergatik? "Energia berezia dagoelako leku perfektu horretan, gizakiak sortutako zauri erraldoi bat dago, eta gure proiektuarekin berriro bizitza sortu da".\nBestalde, Etxabek azaltzen duenez, emakumearen presentzia aldarrikatu nahi dute eta gaur egun hartzen ari den espazioa erakustsi; kasu honetan, kirol munduan -eskalada eta harri jasotzea- eta kirol tradizionaletik haratago, "dantzaren artea eta Sukiaren poesia naturan uztartuz".\nLaburmetraiak gaur estreinatuko da Mendi Film Jaialdiaren baitan, 19:30etan, BBK Aretoan.\nKultur elkartea Dimegaz Kultur Elkartea, "eskalada eta dantza bertikala uztartzen dituzten performance proiektuak babesteko, laguntzeko eta partekatzeko" sortu zuen Etxabek. Hasieran Xarles Braden, Ainhoa Bilbao eta Etxabek berak taldea osa-tzen zuten arren, orain dela hilabete batzuk Enara Lariz itzultzailea, Aitor Gonzalez argazkilaria eta Lorea Larrinoa diseinatzailea lan taldean hasi ziren. Hala, denen artean "Euskal Herrian dauden harri bertikalenetan eta ikusgarrienetan performanceak egitea da", horretarako, bertako historiari, naturari eta eboluzioari erreparatuz. Horregatik, Harria Herria ez da laburmetraiarekin bukatuko, Etxabek azaltzen duenez, "pantaila traspasatu eta zuzeneko ikuskizunetan islatu nahi dugu orain performancea".


Genetikaren inguruan maiz egindako galderak - Zientzia Kaiera\n1. irudia: Genetikaren inguruan maiz egiten diren galderak daude. Horietako batzuk erantzuten saiatuko gara. (Argazkia: Arek Socha – domeinu publikoko irudia. Iturria: pixabay.com)\n2. irudia: Bikiak izatearen gene-oinarria biki motaren araberakoa da. (Argazkia: Juan Luis Torres – domeinu publikoko irudia. Iturria: pixabay.com)\n3. irudia: Begien kolorearen gene-oinarria konplexua da. (Argazkia: analogicus – domeinu publikoko irudia. Iturria: pixabay.com)\nArgitalpen-data: 2019/03/25 · Atala: Dibulgazioa, Kolaborazioak\nLehenbizikoz, pertsona baten adinaz dugun pertzepzioa baldintzatu dezakeen gene bat identifikatu dute. Horrek duen formaren arabera, gure adin bera duen […]\n[…] Koldo Garcia genetikan doktore eta Biodonostia OIIko ikertzaileak, Zientzia Kaieran. […]\n[…] Koldo Garcia / 2019-03-25 / 835 hitz […]\n[…] 2019/03/25 Genetikaren inguruan maiz egindako galderak […]


Elikadurak gure osasunean duen eraginaz, '360º' saioan, 2019ko azaroaren 3an | EITB telebista\nElikadurak gure osasunean duen eraginaz arituko dira, gaur, '360º' saioan\n'Comer mal mata' izeneko erreportajea prestatu du Eider Hurtadok aurkezten eta zuzentzen duen saioak.\nElikadurari buruzko '360º' saioaren irudia, EiTBren bideo batetik ateratakoa\nEuskaldunon elikadura izango dute aztergai aste honetan '360º' saioan. EAEn bederatzi lagunetik bat gaizki jatearen ondorioz hiltzen da urtero, eta munduan, berriz, 11 milioi pertsona. Eider Hurtadok gidatzen duen saioko ikerketa taldea zenbait aditurekin mintzatuko da, gaixotasunak sortzen dituzten jakien inguruan eta elikagai-industriaren jardueraren inguruan, osasunarentzat kaltegarria den informazioa ezkutatzen ote duten argitu asmoz.\nMiguel Ángel Martínez-González UNAVeko Osasun Publikoko katedradunarekin osasunarentzat kaltegarriak diren jakien zerrenda osatuko dute. Bittor Rodríguez UPV/EHUko Farmazia Fakultateko ikertzailearen bitartez jakingo dute zenbait produktuk gehiegizko azukrea dutela, batez ere umeei zuzendutako jakiek.\nElikagaigintzak osagai batzuk ezkutatzeko erabiltzen dituen trikimailuei erreparatuko diete. Osasunarentzat garrantzitsua izan daitekeen informazioa ezkutatzen ote diguten jakin nahi izango dute. Antonio Martínez Ron kazetari eta zientzia dibulgatzaileak manipulazio hori frogatu ahal izan du garagardoaren inguruan egindako ikerketa baten emaitzak ikusi ondoren.\nKasu bakanak diruditen arren, presioak Osasunaren Mundu Erakundearengana iritsi direla baieztatuko du erakunde honen aholkulari izandako Rafael Bengoak.\nComer mal mata erreportajea gaur izango dugu ikusgai, 22:15ean, ETB2n eta eitb.eus-en.


Alkiza eta Asteasu: Hernioren atea | Top esperientziak | Turismoa Euskadi - Turismoa Euskadin\nAlkiza eta Asteasu: Hernioren atea\nMendi-ibilietarako plana Hernio Gazume Kontserbazio Bereziko Eremuan barrena. Fagus Alkiza Interpretazio Zentroa eta Ur Mara museoa bisitatzeaz gain, Asteasuko muskerraren bidea egingo dugu.\nHernio-Gazume Kontserbazio Bereziko Eremu bat da; bertan balio ekologiko handiko habitatak eta espezieak daude. Alkizako plazatik bertatik abiatuta, zailtasun-maila desberdinetako 4 ibilbide egiteko aukera duzue.\nEsperientzia osatzeko, Fagus Alkiza Interpretazio Zentroa bisita dezakezue. Zentro horretan, Hernio-Gamuze Kontserbazio Bereziko Eremua zer den ulertzeko gakoak ezagutuko dituzue. Zentroak hiru ardatz ditu: Natura, bertan jarduten duen gizakia eta bi horien arteko harremanetik sortzen den Kultura.\nFamiliek nahiz taldeek ibilbideak gidari batek lagunduta egiteko aukera dago.\nUr Mara Museoa, naturan kokatuta dagoena, bisitatuko dugu. Museo horretan, Koldobika Jauregi eskultore ezagunak egindako arte-lan zoragarriak ikusi ahal izango dituzue. Eskulturen edertasunak, errekastoen zurrumurruak eta zuhaitzen xuxurlek mundu magiko batean murgilduko zaituzte.\nUr Mara Museoak, gainera, familientzako edo haurrak dituzten taldeentzako tailerrak antolatzeko aukera eskaintzen du.\nUr Mara Museoaren sarbide nagusia Asteasuko udalerrian dagoenez, bisita egin ondoren, Muskerraren Bidea –Bernardo Atxagaren eleberrian oinarritutako ibilbide literarioa– egin daiteke. Gainera, aitzakia ezin hobea da Hernio mendiaren magalean dagoen udalerri eder honetan barrena ibiltzeko. Taldeentzat bisita gidatuak eskaintzen dira.\nBisita gidatuak eta tailerrak Ur Mara museoan: www.urmara.com / 609 465 942 / mail@urmara.com\nBisita gidatuak Muskerraren Bidera: Bisita gidatuak taldeentzat / muskerrarenbidea@gmail.com / 943 691 907\nNon jan plan honetan: https://www.tolosaldea.eus/eu/tolosa-gourmet/donde-comer\nNon ostatu hartu plan honetan: https://www.tolosaldea.eus/eu/prepara-viaje/donde-dormir\nLantegi gozoa Gorrotxategin, txokolatea Tolosan\nTrekking en el Camino Ignaciano con experiencia gastronómica\nHandiak eta abentura aralarko bistekin\nTolosa, merkatarien herria\nTolosaldeko Turismo Bulegoa / Plaza Sta Maria, 1 / 943 697 413 / tour@tolosaldea.eus\n· Erreserbatu aldez aurretik jarduerak eta jateko tokia\n· Kontsultatu zer ibilbide mota egokitzen den gehien zuen profilera, denborak kalkulatzeko eta behar den materialarekin prestatuta joateko mendira.\n· Kontsultatu eguraldia; izan ere, Alkizako eta Asteasuko jarduera gehienak aire zabalean egiten dira.


Udaleko Euskara Zerbitzuak martxan jarriko ditu berriro “Oporretan Euskaraz” udalekuak bihar asteazkena, uztailak 22. Bi eguneko etena eta gero, Donostiako Udalak udalekuak berrabiarazteko erabakia hartu du egungo egoeraren eta tokiko osasun datuen azterketa egin eta gero. PUBLICIDAD Udalak antolatzen dituen udaleku horien diseinuak osasun neurri guztiak zorrotz betetzen ditu. Batetik hiriko zenbait auzotako 9 eskoletan […]\nUdaleko Euskara Zerbitzuak martxan jarriko ditu berriro “Oporretan Euskaraz” udalekuak bihar asteazkena, uztailak 22. Bi eguneko etena eta gero, Donostiako Udalak udalekuak berrabiarazteko erabakia hartu du egungo egoeraren eta tokiko osasun datuen azterketa egin eta gero.\nUdalak antolatzen dituen udaleku horien diseinuak osasun neurri guztiak zorrotz betetzen ditu. Batetik hiriko zenbait auzotako 9 eskoletan antolatu dira jasotze puntuak eta haurren sarrera mailakatua egiten da pilaketak saihesteko. Bestetik, haurrak iritsi bezain laster, tenperatu hartzen zaie eta eskuak garbiarazten zaizkie. Horrez gain, talde txikiak antolatu dira, distantzia sozialak zorrotz mantentzen dira eta egoera berrira egokituriko jokoak eta jarduerak antolatzen dituzte.\nUdalekuak antolatu ez diren bi egun horiengatik dagokien kuotaren zati proportzionala itzuliko zaie familia guztiei.